Komora exekútorov považuje náhodné prideľovanie za krok vpred

BRATISLAVA. Novelu Exekučného poriadku, ktorú v utorok schválili 128 hlasmi poslanci Národnej rady SR, považuje Slovenská komora exekútorov (SKE) za výrazný krok vpred. Upozorňuje však na riziká spojené najmä s odmenou pre exekútorov. "Za obzvlášť významné považujeme zavedenie náhodného prideľovania exekúcií na krajovom princípe. Náhodný elektronický výber zaručí väčšiu nezávislosť súdneho exekútora a výrazne zníži priestor pre korupciu, klientelizmus a neprípustné diktovanie podmienok veľkými veriteľmi," uvádza v stanovisku SKE. Ako dodala, výsledkom tejto zmeny pre občanov bude zlacnenie a stransparentnenie exekučného procesu. Za prínos k vyššej vymožiteľnosti práva považujú exekútori aj odbremenenie súdov od množstva rozhodovaní v exekučných konaniach a posilnenie nezávislosti súdneho exekútora. "Vznik nového osobitného exekučného súdu, zavedenie paušálnych nákladov či posilnenie elektronickej komunikácie by malo výrazne prispieť k odľahčeniu všeobecných súdov a zmenšeniu prieťahov v súdnych konaniach. Správnosť nastavenia jednotlivých parametrov, napríklad jeden exekučný súd pre celé Slovensko, ukáže až prax," dodala. SKE však upozorňuje na riziko možného ohrozenia chodu viacerých exekútorských úradov pre zmenu spôsobu výpočtu odmeny exekútora. "Prijatie pozmeňovacieho návrhu, podľa ktorého sa odmena exekútora stanovuje vo výške určitého percenta z vymoženej pohľadávky, je uprednostnenie verejnej mienky pred zodpovedným prístupom k fungovaniu exekútorského stavu ako mimoriadne dôležitého prvku pre vymožiteľnosť práva na Slovensku," priblížila SKE. Podľa jej slov aj v činnosti súdov, ktoré sú plne financované zo štátneho rozpočtu, sa viaceré poplatky odvádzajú od určitého percenta predmetnej sumy, napriek tomu však existuje minimálna výška súdneho poplatku, ktorú musí navrhovateľ zaplatiť. "Opätovne zdôrazňujeme, že napriek verejnoprávnemu charakteru funkcie súdneho exekútora nie sú exekútorské úrady nijakým spôsobom financované zo štátneho rozpočtu. Ich chod, vrátane miezd zamestnancov, nájomného či administratívnych nákladov, ako aj iných vyvolaných nákladov zabezpečuje samotný súdny exekútor z odmeny. Novela exekučného poriadku má skoncovať s donekonečna otvorenými exekučnými konaniami, odbremeniť súdy od exekučnej agendy, a tým zlepšiť prístupu k spravodlivosti. Právna norma je súčasťou reformného balíka, s ktorým prišla ministerka spravodlivosti Lucia Žitňanská (Most-Híd). Zmeny v zákone o súdnych exekútoroch a exekučnej činnosti (Exekučnom poriadku) majú od apríla popri zefektívnení exekúcií priniesť väčšie požiadavky na exekútorov, oveľa jednoduchší má byť aj odklad exekúcie. Novinkou je napríklad i zverejňovanie poverení na vykonanie exekúcie.


Väčšina Slovákov nepozná pojem takmer nulový dom

Prieskum ukázal, že len niečo viac ako štvrtina ľudí sa stretla s pojmom takmer nulový dom.

BRATISLAVA. Len niečo viac ako štvrtina ľudí sa stretla s pojmom takmer nulový dom. Pritom od konca budúceho roku bude musieť každá novostavba spĺňať podmienky s takmer nulovou potrebou energie. Vyplýva to z prieskumu agentúry 2Muse pre Združenie výrobcov murovacích materiálov (ZVMM). "To, že s pojmom dom takmer s nulovou potrebou energie sa stretlo len 28 percent oslovených Slovákov, potvrdzuje aj skúsenosť členov ZVMM. Klienti, ktorí plánujú stavbu domu, často nepoznajú normové požiadavky na tepelno-technické vlastnosti stavebných konštrukcií, aj preto by sa pri stavbe mali obracať na odborníkov," povedal vo štvrtok na stretnutí s médiami v Bratislave predseda združenia Martin Mihál. Podľa prieskumu polovica (54 percent) z ľudí, ktorí sa stretli s pojmom 'takmer nulové domy' si myslí, že pre výstavbu týchto stavieb je dôležité najmä využitie obnoviteľných zdrojov energie. Štvrtina (23 percent) z nich považuje za najdôležitejšie doplnkové technológie, ako napríklad rekuperačné vetranie či tepelné čerpadlo. Avšak až viac ako pätina opýtaných mylne uvádza ako najdôležitejšie hrubé steny alebo čo najlepšie zateplenie domu. Ako uviedol Mihál, nemalo by sa zameriavať na vytvorenie obvodových stien, ktoré sú predimenzované. Dôležitá je kombinácia kvalitnej obálky domu s využitím obnoviteľných zdrojov tepla, moderného vykurovania alebo chladenia. Vytvoriť takmer nulovú budovu je možné vďaka kvalitne spracovanému projektu, ktorý optimalizuje všetky energetické straty a zisky, a to i s pomocou energie slnka a prispôsobením dispozície domu. Približne polovica (52 percent) populácie sa domnieva, že aj pri použití moderných murovacích materiálov treba dom zatepliť. Nie je to však tak, keďže veľkou výhodou moderných murovacích materiálov je, že poskytujú dostatočné izolačné vlastnosti. Navyše, vďaka jednému stavebnému systému možno vyriešiť naraz viacero faktorov. Omietnuté murivo je trvale vzduchotesné, je mechanicky odolné a stabilné, akumuluje teplo v zime, zabraňuje nadbytočnému vonkajšiemu hluku a v neposlednom rade má požadované protipožiarne vlastnosti. Novela normy o tepelno-technických vlastnostiach, ktorá vznikla v roku 2012 a predznačila vývoj do roku 2021, bude miernejšia. Dôvodom je, že prísne požiadavky, ktoré mali platiť pre obvodové murivo a boli nastavené z pohľadu neustáleho zvyšovania cien energií a vývoja materiálov, sa nenaplnili. Podľa dostupných údajov na stránke zatepluj.sk je predpokladaný termín spustenia dotácie na stavbu takmer nulových domov vo výške 8000 eur v auguste 2019. "Podporu od štátu vítame, aj keď prichádza skôr ako povinnosť stavať domy s takmer nulovou potrebou energie. Veríme, že vďaka nej sa ľudia začnú viac zaujímať o výstavbu domov v energetickej triede A0. Ľudia by si mali dať pri podávaní žiadosti pozor, aby sa neunáhlili s certifikáciami, a tiež dbať na správne vypočítanie plochy domu," zdôraznil podpredseda združenia Gabriel Szöllösi.


K dohode SaS, Obyčajných a KDH o župných voľbách nechýba veľa, hovorí Hlina

Ľubomír Galko uviedol, že strany sa už takmer dohodli na predsedoch krajov.

BRATISLAVA. Konečnej dohode medzi stranami SaS, OĽaNO-NOVA a KDH na spoločnom postupe v jesenných krajských voľbách už nechýba veľa a mala by sa uzavrieť v týchto dňoch. V utorok to potvrdil líder mimoparlamentného KDH Alojz Hlina s tým, že rokovania vyzerajú pozitívne. Ak sa podpíše dohoda v aktuálnej podobe, KDH nominuje vlastného človeka na predsedu Prešovského kraja. Mal by to byť primátor Levoče Milan Majerský. "Spoločného kandidáta so SaS a OĽaNO-NOVA by sme mali nominovať buď v Košiciach, alebo v Nitre," povedal Hlina. Záujem dohodnúť sa deklarovala aj poslankyňa Národnej rady SR za OĽaNO-NOVA Veronika Remišová, ktorá má v hnutí krajské voľby na starosti. "Stále rokujeme, máme záujem vytvoriť koalíciu s KDH," uviedla. Podpredseda SaS Ľubomír Galko nedávno pre Denník N na margo krajských poslancov povedal, že okrem centrálnych bežia aj paralelné rokovania v krajoch. "Suverénne najďalej sme pri rokovaniach v regiónoch v Banskej Bystrici. Tam sme už pred dohodou. Slušne je na tom aj Bratislava, tam sa ráta aj s SMK. No môže sa stať, že s KDH nebudeme úplne vo všetkých krajoch, aj keď vo väčšine hej. S SMK rokujeme tam, kde to má zmysel, teda v piatich južných krajoch," povedal pre denník. Na otázku, či sa už SaS a OĽaNO-NOVA dohodli s KDH na predsedoch krajov, odvetil, že na 99,9 percenta áno. "Ale ich mená zatiaľ zverejňovať nebudem," dodal Galko. Oficiálne zatiaľ svojich kandidátov na šéfov krajov predstavila len SaS. V Bratislave to bude Juraj Droba, v Banskej Bystrici Martin Klus a v Trenčíne Renáta Kaščáková. Vo všetkých troch prípadoch ide o poslancov NR SR, ktorí sa v prípade volebného úspechu mandátu v parlamente vzdajú.


Trnava v Záhrebe strelila gól, no prehrala. Zápas komplikovala hustá hmla

Preview

Napadnutí fanúšikovia

Online prenos

Stručný priebeh

Fotogaléria

Látal o zápase

Súhrn 4. kola

Slováci proti sebe

Góly: 22. Gojak, 36. Kadlec (vlastný), 80. Oršič - 63. Čanturišvili ŽK: Rada, Ghorbani, Schirtladze (všetci Spartak). Rozhodovali: Bojko - Volodin, Šlončak (všetci Ukr.), 20 000 divákov. Dinamo: Livakovič - Stojanovič, Théophile-Catherine, Perič, Rrahmani - Gojak, Ademi - Hajrovič, Olmo (90. Budimir), Oršič (81. Šunjič) - Gavranovič (76. Petkovič) Spartak: Chudý - Kadlec (86. Dangubič), Tóth, Godál, Čonka - Greššák, Rada - Jirka, Schirtladze (83. Kulhánek), Čanturišvili - Ghorbani (70. Malecki) Góly: 71. Valbuena, 74. Frey ČK: 79. Bakkali (Anderlecht) po 2. ŽK Fenerbahce: Tekin - Özbayrakli, Neustädter, ŠKRTEL, Kaldirim - Elmas, Jailson (88. Isla), Valbuena (82. Köybasi) - Ayew, Slimani, Frey Anderlecht: Didillon - Saelemaekers (77. Najar), Vranješ, Bornauw (46. Sanneh), Milič - Gerkens, Kums, Trebel (77. Lokonga), Makarenko - Bakkali, Dimata ZÁHREB. Futbalisti FC Spartak Trnava prehrali vo štvrtkovom zápase 4. kola D-skupiny Európskej ligy UEFA 2018/2019 na pôde Dinama Záhreb 1:3. Chorvátsky šampión si vďaka víťazstvu už dve kolá pred koncom skupinových bojov zaistil postup do jarného 16-finále. Na konte má plný počet 12 bodov, druhé je Fenerbahce Istanbul (7 bodov), tretia Trnava s tromi bodmi ešte teoreticky môže pomýšľať na obsadenie druhej postupovej priečky, posledný Anderlecht Brusel s jedným bodom už nie. Trnavčanom chýbali v Záhrebe pre zranenia dvaja najskúsenejší hráči - útočník Marek Bakoš a stredopoliar Erik Grendel. Zaujímavosťou stretnutia bolo, že podmienky komplikovala veľmi hustá hmla. Kvôli tomu sa od záveru prvého polčasu hralo s krikľavo oranžovou loptou. Najbližšie sa zverenci trénera Radoslava Látala predstavia 29. novembra o 18:55 na ihrisku Anderlechtu, 13. decembra o 21:00 uzavrú skupinové boje domácim zápasom s Fenerbahce. Z každej z dvanástich skupín postúpia do jarného 16-finále Európskej ligy prvé dva tímy. * - istý postup do 16-finále /zdroj: RTVS, TASR/ Radoslav Látal, tréner Spartaka: "Podmienky boli pre hmlu náročné, bohužiaľ, zápas sme museli odohrať, pretože aj rozhodcovia na to tlačili. Mali sme aj dobré pasáže, úvod bol z našej strany výborný, ale potom sme po individuálnych chybách inkasovali. Na takomto fóre si ich dovoliť nemôžeme, súper ich trestal. V druhom polčase sme znížili, ale po ďalšej zlej rozohrávke dali domáci na 3:1 a bolo po zápase. V otázke postupu sme realisti, ideme od zápasu k zápasu a uvidíme, ako sa to vyvinie. V každom prípade chceme aj záverečné dva duely odohrať so cťou." Nenad Bjelica, tréner Dinama Záhreb: "Veľmi sme dnes túžili zvíťaziť a spečatiť postup pred našimi fantastickými divákmi. Sme radi, že sa nám tento cieľ podarilo dosiahnuť. Už sa však sústredíme na nedeľu, čaká nás veľmi dôležitý zápas v lige s Lokomotivou. Aj preto oslavy z dnešného postupu musíme odložiť na neskôr." Asi som pochoval šance na dobrý výsledok chybou pred tretím gólom. Nemali by sa nám stávať, veľmi ma to mrzí. Fanúšikom veľmi pekne ďakujeme, že prišli, aj keď z toho zápasu asi veľa nemali. Martin Chudý, brankár Spartaka: "Začali sme celkom dobre, prvých 15 - 20 minút sme ich do šancí nepúšťali. Škoda, že potom sa začali dostávať do nebezpečných pozícií a dvakrát sme inkasovali. V prestávke sme si povedali, že to skúsime zvrátiť, dali sme aj kontaktný gól. Potom ale prišla chyba a tretím gólom domáci už prakticky rozhodli. Chytať v tejto hmle bolo náročné, ale oba tímy mali rovnaké podmienky." Boris Godál, kapitán Spartaka: "Bolo to ťažké, nevidel som v prvom polčase na ich brankára. Ale podmienky boli pre oboch rovnaké. Dinamo bolo dominantné, strelilo dva góly. My sme získali iskierku nádeje po presnom zásahu Vakha, ale bolo to málo, aby sme mohli pomýšľať na úspech. Fanúšikom patrí veľká vďaka, prišlo ich skutočne veľké množstvo na vonkajší zápas. Mrzí nás, že sme nedosiali lepší výsledok, ale tieto zápasy sú pre nás obrovská škola." Lukáš Greššák, stredopoliar Spartaka: "Asi som pochoval šance na dobrý výsledok chybou pred tretím gólom. Nemali by sa nám stávať, veľmi ma to mrzí. Fanúšikom veľmi pekne ďakujeme, že prišli, aj keď z toho zápasu asi veľa nemali."


Polícia zastavila stíhanie v prípade pádu lampy na kreslo Harabina

V máji 2016 spadla zo stropu v pojednávacej miestnosti sklenená časť svietidla.

BRATISLAVA. Policajný vyšetrovateľ zastavil trestné stíhanie v prípade pádu lampy na kreslá sudcu Najvyššieho súdu (NS) SR Štefana Harabina a jeho právneho zástupcu v máji 2016. TASR informoval hovorca Prezídia Policajného zboru Martin Wäldl. "Vyšetrovateľ Národnej kriminálnej agentúry Prezídia Policajného zboru po vykonaní všetkých procesných úkonov, aj podľa pokynov dozorujúceho prokurátora, dňa 13. septembra 2017 trestné stíhanie zastavil," povedal Wäldl pre TASR. Polícia tento prípad vyšetrovala ako zločin úkladnej vraždy spáchaného v štádiu pokusu. Policajný vyšetrovateľ v kauze najprv vydal uznesenie o odmietnutí veci, ktoré mu však prokurátor zrušil. Polícia tak v januári 2017 začala trestné stíhanie vo veci. V máji 2016 spadla zo stropu v pojednávacej miestnosti sklenená časť svietidla priamo na kreslá Harabina a jeho právneho zástupcu. Tí vtedy nesedeli na svojich miestach. Miestnosť bola v tom čase prázdna a sklený kryt lampy sa po páde rozbil. Niekoľko dní po udalosti požiadal Harabin predsedu vlády Roberta Fica (Smer), aby z postu ministra vnútra odvolal Roberta Kaliňáka (Smer). Mal tak reagovať na fakt, že mu ministerstvo vnútra odmietlo prideliť policajnú ochranu, o ktorú po udalosti požiadal. Rezort vnútra v minulosti okrem iného uviedol, že sudcovi ochranu neposkytne, lebo jediná osoba, od ktorej mu niečo hrozí, je on sám.


Slovensko môže postúpiť na ME aj v prípade neúspechu v kvalifikácii, rozhodne sa v Lige národov

Zostávajúce kvarteto účastníkov vzíde zo štyroch turnajov jednotlivých divízii.

BRATISLAVA. Slovenská futbalová reprezentácia odohrá vo štvrtok v Trnave úvodný zápas kvalifikácie ME 2020 proti Maďarsku (začiatok o 20.45 h). Slovensko účinkuje v eliminačnej E-skupine, kde sú aj Chorvátsko, Wales a Azerbajdžan. Z desiatich kvalifikačných skupín (piatich päťčlenných a piatich šesťčlenných, pozn.) postúpia na ME 2020 po dve najlepšie mužstvá, čiže dokopy 20 tímov. Zostávajúce kvarteto účastníkov kontinentálneho šampionátu vzíde zo štyroch turnajov play off jednotlivých divízii LN 2018/2019, ktoré sa uskutočnia v marci 2020. Ak by slovenskí futbalisti neprenikli na kontinentálny šampionát z riadnej eliminácie, mohli by sa dočkať reparátu v play off Ligy národov 2018/2019. V nej Slovensko na jeseň obsadilo konečné 21. miesto. Nad mužstvom SR sa tak umiestnilo dvadsať mužstiev. Ako dávnejšie upozornil denník Šport, "ak by sa minimálne trinásť mužstiev z tejto dvadsiatky dostalo na záverečný turnaj, mali by sme istotu play off Ligy národov". "Každá divízia LN ponúka navyše jednu miestenku na najbližšie Euro pre tie tímy, ktoré neuspejú v kvalifikácii ME. Zároveň platí, že ak sa z najsilnejšej A-divízie dostane na šampionát viac ako osem tímov (a teda pre play-off v nej zostanú menej ako štyri reprezentácie, pozn.), budú ich dopĺňať tímy z nižších divízií. Najskôr z ´béčka´ a ak by aj tam chýbali mužstvá, keďže by väčšina zvládla kvalifikáciu, bude sa vyberať z ešte nižších poschodí," dodáva Šport. Znamená to teda, že ak Slovensko nepostúpi na ME v riadnej kvalifikácii, dostane šancu vybojovať si miestenku na kontinentálny šampionát v play off LN v marci 2020, ak z eliminácie nepostúpi nanajvýš sedem reprezentácií z nasledovnej dvadsiatky: Švajčiarsko, Portugalsko, Holandsko, Anglicko, Belgicko, Francúzsko, Španielsko, Taliansko, Chorvátsko, Poľsko, Nemecko, Island, Bosna a Hercegovina, Ukrajina, Dánsko, Švédsko, Rusko, Rakúsko, Wales a Česko.


Medvedevovi u Rusov klesla popularita o desať percent

Opozičný politik Navaľnyj obvinil Medvedeva, že stojí na vrchole rozsiahlej korupčnej schémy.

MOSKVA. Podiel ruských občanov, ktorí schvaľujú pôsobenie Dmitrija Medvedeva na poste predsedu vlády, klesol od februára do marca z 52 na 42 percent. Informovala o tom v stredu agentúra Interfax s odvolaním sa na výsledky prieskumu inštitútu Levada-centr. S prezidentom Vladimirom Putinom bolo v marci spokojných 82 percent respondentov (vo februári ich bolo 84 percent). Medvedev sa pred mesiacom stal terčom obvinení Fondu pre boj proti korupcii (FBK), na ktorého čele stojí opozičný politik a blogér Alexej Navaľnyj. Ten Medvedeva v dokumentárnom filme "Pre vás žiadny Dimon" zverejnenom na kanáli YouTube obvinil, že vlastní niekoľko luxusných nehnuteľností a je na vrchole rozsiahlej korupčnej schémy. Názov filmu si jeho autori "požičali" od Medvedevovej hovorkyne, ktorá sa v jednom z rozhovorov takto ohradila voči zvyku novinárov hovoriť o Medvedevovi ako o Dimonovi, čo sa v Rusku považuje za azda až príliš familiárnu podobu mena Dmitrij. Podľa autorov filmu Medvedev cez dobročinné nadácie a organizácie úradne zapísané na mená premiérovi blízkych ľudí - príbuzných či bývalých spolužiakov - vlastní drahé nehnuteľnosti zakúpené za peniaze oligarchov a s pôžičkami od štátnych bánk. Ruský premiér sa k týmto tvrdeniam vyjadril prvýkrát až tento utorok, a to na stretnutí s robotníkmi v Tambove, keď vyhlásil, že ide o "nezmysel" a "zdrapy papiera". Navaľného - bez toho, aby uviedol jeho meno - obvinil, že ide za svojím konkrétnym politickým cieľom, kvôli ktorému "ťahá ľudí do ulíc" a používa mládež ako svoj obranný štít. Medvedev ubezpečil, že má pevné nervy a bude pracovať ďalej bez ohľadu na útoky a provokácie. Ako uviedla rozhlasová stanica Echo Moskvy, predstavitelia FBK sú sklamaní Medvedevovou reakciou. Podľa právnika FBK Ivana Ždanova premiér v podstate nič nepovedal. "Nereagoval na vyšetrovanie (FBK) ani v jedinom bode," upozornila jeho kolegyňa Ľubov Soboľová. Podľa nej sa Medvedev teraz "snaží o protiútok, aj keď jediný spôsob, ako by sa mohol očistiť, je vyjadriť sa k jednotlivým obvineniam". FBK a poslanec za Komunistickú stranu Ruskej federácie Valerij Raškin v súvislosti s týmto prípadom dali podnet na Vyšetrovací výbor Ruskej federácie. Vzhľadom na nečinnosť ruských úradov Navaľnyj na 26. marca zvolal mítingy proti korupcii, ktoré sa konali vo viacerých veľkých mestách Ruska. V Moskve bolo toto zhromaždenie úradmi nepovolené a došlo na ňom k zadržaniu od 500 do 1000 ľudí. Medzi nimi bol aj Navaľnyj, ktorý bol neskôr odsúdený na zaplatenie pokuty za nedovolené zhromažďovanie a na 15 dní väzenia za kladenie odporu pri zatýkaní.


Bulharsko žiada preskúmať dohody Únie a Turecka o utečencoch

Podľa bulharskej viceprezidentky potrebuje Európa úplne novú migračnú a azylovú politiku.

SOFIA. Bulharsko požaduje preskúmanie dohody Európskej únie a Turecka o utečencoch. Vyplýva to zo slov bulharskej viceprezidentky, niekdajšej europoslankyne Ilijany Jotovovej na pondelkovom diskusnom podujatí o budúcnosti Únie, ktoré sa uskutočnilo v Sofii. Podľa jej slov dohoda nespĺňa očakávania, z asi 800 podnetov bulharskej strany došlo k naplneniu iba šiestich. Európa potrebuje "úplne novú migračnú a azylovú politiku", zdôraznila Jotovová, ktorá pripomenula, že aj keď je balkánska migračná trasa uzavretá a dohoda s Tureckom je realitou, ťažisko presunu migrantov sa posunulo do Stredomoria. V Bulharsku sa začiatkom marca zdržiavalo podľa oficiálnych zdrojov asi 4500 utečencov a migrantov. Tlak na turecko-bulharskú štátnu hranicu sa napriek eskalácii napätia medzi Ankarou a Berlínom či Haagom nevystupňoval ani v ostatných týždňoch.


POHĽAD VEĽVYSLANCAPodporuje vôbec Rusko medzinárodný systém založený na pravidlách?

Autor je britský veľvyslanec Svet už dávno pochopil, že schopnosť človeka týrať iného človeka – aj bezbranné ženy a deti – je obmedzená len našou predstavivosťou. Je však niečo, čo pri použití chemických a biologických zbraní vnímame všetci ako hlboko groteskné. Zasahuje všetkých bez výnimky a nekonečné utrpenie obetí nás inštinktívne nabáda cúvnuť pred jeho krutosťou. Malo by nás to viesť aj k neúprosnému odporu k tým, ktorí ich používajú. Stojí za to pripomenúť si, že moderné chemické zbrane boli prvýkrát použité v prvej svetovej vojne. Medzinárodnému spoločenstvu trvalo osemdesiat rokov dohodnúť sa na pravidlách obmedzujúcich ich použitie. Za 21 rokov sa zlikvidovalo 95 percent zásob chemických zbraní. Bol to úžasný globálny úspech a Organizácia pre zákaz chemických zbraní OPCW v roku 2013 právom dostala Nobelovou cenu. V tom istom roku však Asadov režim začal v Sýrii podnikať útoky chemickými zbraňami a Rusko začalo využívať svoje miesto v Bezpečnostnej rade OSN, aby ho bránilo a predchádzalo vyvodzovaniu dôsledkov, čo sýrsky režim ešte viac posmelilo. S bohorovnou ignoráciou k obetiam, ale aj vlastnej medzinárodnej reputácii Rusko už dvanásty raz využilo svoje veto na obranu Asadovho režimu pred spravodlivosťou. Rusko aj po poslednom útoku v Dúme naďalej absurdne popiera, že boli použité chemické zbrane. A záplavou dezinformácií sa snaží o zmätok a nastolenie atmosféry nedôvery. Rusko v poslednej dekáde škandalózne prišlo o povesť zodpovedného stáleho člena Bezpečnostnej rady. V čase, keď sa pred dvoma týždňami v Dúme začínal ďalší chemický horor, OPCW starostlivo zostavovalo svoju správu o jede, ktorý bol použitý v anglickom Salisbury. Dnes už poznáme ich zistenia. Medzinárodní kontrolóri potvrdili, že jed zo Salisbury bol nervový plyn vojenského pôvodu typu známeho ako novičok, ktorý bol vyvinutý počas sovietskej éry a vyrábaný v Rusku. Nemožno pochybovať o integrite procesov, ktoré používa OPCW. Napriek tomu Rusko vopred vyhlásilo, že zistenia nezávislého medzinárodného úradu nebude akceptovať. OPCW neukázalo prstom na vinníka, pretože to ani nemalo byť ich prácou. Je na Rusku, aby vysvetlilo, ako sa stalo, že ich nervový plyn bol minulý mesiac použitý pri pokuse o vraždu dvoch civilistov na britskej pôde. Napriek mase dezinformácií a pokusom o diplomatické odvracanie pozornosti sa fakty nemenia. Vieme, že Rusko vyrábalo nervový jed v posledných desiatich rokoch a naďalej je schopné v tom pokračovať. Vieme, že Rusko skúmalo možnosti útokov s použitím nervových plynov. Každý si vie dohľadať dlhý zoznam Ruskom sponzorovaných vrážd jedmi alebo inými prostriedkami, ako aj verejných vyjadrení lídrov Ruska varujúcich zradcov pod hrozbou vraždy. Krátkozrakými pokusmi vyhnúť sa odpovediam na svoje vlastné strašné správanie Rusko v poslednej dekáde škandalózne prišlo o povesť zodpovedného stáleho člena Bezpečnostnej rady. Vykazuje jasný vzor správania, pri ktorom prekračuje hranice práva a slušnosti nielen v Gruzínsku a na Ukrajine, ale aj v prípade zostrelenia lietadla MH17, pri nepodarenom pokuse o prevrat v Čiernej Hore a ďalšom zasahovaní do demokratických procesov. Keď to zhrnieme, chemické vraždy, útok v Salisbury a odmietnutie správy OPCW, neochvejná podpora monštruózneho režimu Asada – to všetko potvrdzuje, že Rusko dnes predstavuje priamu hrozbu dohovoru o chemických zbraniach. Kým slušne rozmýšľajúci ľudia sa stavajú za obranu dohovoru, je tu aj druhá otázka. Otázka, ktorú Rusko nemôže zablokovať, keďže nemá veto na verejnú mienku: podporuje vôbec Rusko medzinárodný systém založený na pravidlách?


Fico odstavil Kisku, šéfa regulačného úradu bude menovať vláda

Peter Žiga počas rokovania o novele zdôraznil, že hoci zákon berie prezidentovi istú právomoc, inú mu zas dáva.

BRATISLAVA. Funkcia predsedu Úradu pre reguláciu sieťových odvetví (ÚRSO) a predsedu Regulačnej rady ÚRSO sa oddelí. Nového šéfa ÚRSO bude pritom po novom vymenovávať vláda. Počíta s tým novela zákona o regulácii v sieťových odvetviach z dielne Ministerstva hospodárstva (MH) SR, ktorú dnes definitívne schválil parlament. Právnou normou sa tiež nanovo upravujú povinnosti Regulačnej rady v procese schvaľovania regulačnej politiky a právomoci štátu v rámci cenových konaní, ktoré majú súvislosť s regulovanými subjektmi sieťových odvetví. Navrhuje sa zvýšenie počtu podpredsedov ÚRSO z jedného na dvoch. Mení sa spôsob kreovania predsedu úradu. Podľa doterajšej právnej úpravy predsedu vymenúva a odvoláva prezident SR na návrh vlády SR. Po novom bude predsedu menovať do funkcie vláda SR. Práve s týmto mala problém opozícia. Na jednej strane berieme pánovi prezidentovi kompetenciu pri menovaní predsedu úradu, a zároveň mu dávame novú kompetenciu na orgán, ktorý je vyšší ako regulačný úrad, teda na Regulačnú radu. Minister hospodárstva Peter Žiga (Smer-SD) ale počas rokovania o novele zdôraznil, že hoci zákon berie prezidentovi SR istú právomoc, inú mu zas dáva. "Na jednej strane berieme pánovi prezidentovi kompetenciu pri menovaní predsedu úradu, a zároveň mu dávame novú kompetenciu na orgán, ktorý je vyšší ako regulačný úrad, teda na Regulačnú radu," vysvetlil Žiga. Upozornil, že hlava štátu bude mať právomoc kreovať zloženie Regulačnej rady a menovať jej predsedu. Podľa Žigu právna norma vlastne posilní prezidentovi pozíciu. Regulačná rada ÚRSO plní dozornú funkciu a v cenových konaniach je odvolacím orgánom. Poslanci schválili pozmeňujúci návrh z výborov, podľa ktorého predsedovi úradu patrí plat vo výške odmeny predsedu rady. "Úrad má dvoch podpredsedov. Podpredsedov úradu vymenúva a odvoláva vláda na návrh predsedu úradu. Každému podpredsedovi patrí plat vo výške odmeny podpredsedu rady," uvádza sa v pozmeňujúcom návrhu. Súčasne sa vypúšťa ustanovenie, podľa ktorého je predseda úradu zároveň predsedom Regulačnej rady. Cieľom tejto zmeny je oddelenie funkcií predsedu úradu a predsedu Regulačnej rady. Tieto funkcie budú od seba navzájom nezávislé, obsadené rôznymi osobami s rozdielnym spôsobom kreácie. "V záujme zvýšenia transparentnosti a možností zapojenia verejnosti do procesu tvorby a prijímania regulačnej politiky sa navrhuje povinnosť zverejňovať návrh regulačnej politiky na webovom sídle úradu. Súčasne sa umožní regulovaným subjektom, užívateľom sústavy a užívateľom siete uplatniť k zverejnenému návrhu pripomienky," uviedlo Ministerstvo hospodárstva SR. Ministerstvo hospodrástva ďalej dodalo, že úrad bude povinný uplatnené pripomienky vyhodnotiť a vyhodnotenie následne zverejniť na svojom webovom sídle. Tento mechanizmus vraj zvýši mieru verejnej kontroly a participácie v procese prijímania novej regulačnej politiky. Novelou sa zavádza aj povinnosť úradu zverejňovať vyjadrenie Ministerstva hospodárstva SR a Ministerstva životného prostredia SR, ak niektoré z uvedených ministerstiev zašle regulačnému úradu vyjadrenie s pripomienkami k návrhu regulačnej politiky a Regulačná rada tieto pripomienky neakceptuje. Úrad má zverejňovať spolu s vyjadrením aj odôvodnenie neakceptovania pripomienok. Uvedený mechanizmus by mal podľa predkladateľov podporiť požiadavku na zohľadnenie odborných pripomienok MH SR a Ministerstva životného prostredia SR, pričom však neobmedzí nezávislosť Regulačnej rady pri prijímaní regulačnej politiky. Po novom sa bude musieť vyhodnocovať aj vplyv návrhu ceny energií na jednotlivé skupiny odberateľov. "Vyhodnotenie dopadov konečných schválených cien by malo byť súčasťou cenového konania, keďže schválená cena sa môže do veľkej miery líšiť od ceny, ktorá je predmetom návrhu. V nadväznosti na uvedené by mal úrad vyhodnotiť dopad ceny na jednotlivé skupiny odberateľov a toto vyhodnotenie by mal uviesť ako súčasť odôvodnenia cenového rozhodnutia," uvádza sa v pozmeňujúcom návrhu.


Emil Horváth ml.: Netušil som, že to bude taký zázrak (rozhovor)

Tlak SNS

Socializmus aj Mečiar

Stĺpček

Stav sídiel

Ambície politikov

Anketa

Fascinovala

Raritné zábery

O zábavu postarané

Emil Horváth ml.

Čo dávajú?

Byť na obrazovke Pannou Máriou a posvätiť tak nové médium sa nechtiac podarilo hercovi EMILOVI HORVÁTHOVI mladšiemu. Malou úlohou začínal svoju televíznu kariéru. Prerástla do úspešných rolí v desiatkach inscenácií a filmov, ktoré dnes patria do zlatého televízneho fondu.

Ako si pamätáte svoj televízny štart? „Úplne prvý bol, keď som mal asi desať rokov. Otec ma zobral na Zochovu ulicu v Bratislave, do budovy dnešnej Vysokej školy múzických umení, kde vtedy sídlilo štúdio československej televízie. Chystali sa naživo snímať inscenáciu hry Romaina Rollanda Príde čas z martinského divadla, kde otec vtedy účinkoval. Vtedy som nadšene odsledoval ozajstný živý záznam a zažil prvýkrát zázrak menom televízia. Prvé ozajstné účinkovanie však prišlo, až keď som začal študovať herectvo.“ Skôr ako účinkovanie v divadle? „Vlastne áno, bolo to, keď som v roku 1964 prišiel študovať do Bratislavy. Dostal som vtedy len malú úlohu v akomsi pastorále, ale zato rovno postavu Panny Márie. Vtedy sa mi ani nesnívalo, že spolupráca s televíziou by v budúcnosti mohla tak nabrať na obrátkach. Napokon som sa v nej nezastavil. Prvá dobrá príležitosť však prišla až o dva roky neskôr s režisérom Karolom Zacharom. Vedľa hviezdneho Františka Dibarboru či Zdeny Grúberovej som si mohol zahrať jednu z hlavných úloh v Palárikovom Drotárovi.“ Uvedomovali ste pritom aj vstup televízie do svojho bežného života? „Ako deti sme žili len rozhlasom, jeho kultúrou slova a osvetou: Televízia však vtrhla do domácností ako nové, úžasné médium. Netušil som vtedy, aký veľký vplyv bude mať.“ Váš otec ju zažil len v plienkach, pre vašu generáciu sa stala určujúcim médiom. Aké to bolo? „Technologický vývoj napredoval, a tak to bolo stále zaujímavejšie. Napríklad prvotný živý záznam, pri ktorom svojho času tvorcovia prežívali hádam ešte väčšie napätie než v divadle, neskôr vystriedal hovorovo takzvaný trc, čiže telerecording. Ten už umožňoval program pustiť zo záznamu, ale pri športových podujatiach stále ešte nevedel opakovať slučky. Možnosť vidieť krasokorčuliarske piruety opakovane prišla až s tak-zvaným amtexom.“ Čo ste vnímali ako herec, spolutvorca programov? „Išlo o kvantá práce, ktorá výdatne dopĺňala pôsobenie v divadle. Musím pripomenúť, že veľký podiel na umeleckej tvorbe v televízii mal vtedajší vedúci literárno-dramatického vysielania Daniel Michaelli. Po roku 1968 síce tento herec, scenárista a režisér o svoj post prišiel, ale keďže sa remeslu rozumel, pracoval v televízii ďalej z úzadia.“ Jeho zásluhou vznikali legendárne pondelkové inscenácie? „Bol to on, kto urobil vo svojom odbore veľký krok vpred a presadil na obrazovkách inscenovanie svetovej literárnej klasiky. Tak sa do šedivých obývačiek osemdesiatych rokov dostali Lope de Vega, Shakespeare či americká dramatika a spolu s nimi celá plejáda dramaturgov, ktorí stále hľadali vhodné materiály a témy.“ A čo politické objednávky? „Najväčším problémom v čase vlády komunizmu boli súčasné hry, pri ktorých sa vyžadovalo takzvané plagátové riešenie. To sa tvorcovia pokúšali obísť práve cez klasiku, ktorá nemala veľmi v čom vrchnosti prekážať.“ Vy osobne ste tlak režimu v televízii necítili? „Skôr som ho pocítil v martinskom divadle, kde viacero hier zakázali aj vďaka postavám, ktoré som stvárňoval.“ Účinkovali ste v desiatkach televíznych filmov, inscenácií. Tempo príprav bolo celkom iné ako dnes pri výrobe denných seriálov, s ktorými máte skúsenosť. Ako si na to spomínate? „Dôkladná príprava bola alfou a omegou televíznej produkcie. Jedna televízna inscenácia sa vyrábala minimálne na dvadsiatich skúškach, neraz šlo aj o jej kombináciu s televíznym filmom. V prípade trojdielnej adaptácie Americkej tragédie pracovali veľké tvorivé skupiny na výslednom tvare niekoľko mesiacov. Televízia ako médium umelecké profesie v tom čase veľmi spájala. Vďaka tomu som sa zoznámil s mnohými kameramanmi, výtvarníkmi, skladateľmi, kostymérmi svojej generácie. Považujem to za veľké šťastie.“ Ako s odstupom vnímate význam tejto produkcie? „Na inscenácie, ktoré televízia uvádzala pravidelne každý pondelok, spomínajú moji kolegovia v Prahe, kam často pracovne cestujem, stále veľmi často. A fakt je, že z hľadiska celoštátneho pôsobenia tieto príspevky vôbec neboli zanedbateľné. Pozerali sa na nás ľudia od Ašu (najzápadnejšia obec v Česku – pozn. red.) až po Košice.“ Je pre vás televízia aj dnes podstatným médiom? „Spochybňovať by ju nemalo zmysel. Hoci v bývalom režime si ju chceli uzurpovať komunisti a po ich páde, po rozdelení republiky a konci československého vysielania zase iné vládne strany, som presvedčený, že v momentálnej situácii po rokoch vákua začína byť v dobrej kondícii. Jej mágiu som však napriek tomu asi viac oceňoval v minulosti.“ Pre popularitu, ktorú prinášala? „Skôr pre ten osvetový rozmer. V rokoch, keď sa ešte o e-mailoch, chatoch a ese-meskách nikomu nesnívalo, som za týždeň dostal aj stovku rukou písaných listov. Diváci mi písali a hoci si často úplne plietli moje televízne výstupy s divadelnými úlohami, ich záujem bol úprimný a tešil ma. Televízia mala navyše ten správny efekt, lebo lákala ľudí z celej republiky do divadla. A tí doň potom aj naozaj chodili. Aj o tom v tých listoch písali.“ Tento text ste mohli čítať vďaka tomu, že platíte za obsah. Vážime si to.


Pápež je otvorený diskusii o ženatých kňazoch

František chápe problémy, ktorým čelí cirkev v krajinách, kde je akútny nedostatok kňazov.

BERLÍN. Pápež František je otvorený tomu, aby sa ženatí muži za určitých okolností mohli stať kňazmi. Naznačil to v rozhovore pre nemecké periodikum Die Zeit. Nedostatok duchovných je podľa neho pre katolícku cirkev veľký problém, pápež ale zdôraznil, že zrušenie celibátu nie je riešením tejto situácie. Pontifex pripustil diskusiu o úlohe takzvaných viri probati (ženatých mužov osvedčených vo viere), ktorí by mohli vykonávať funkciu kňazov. "Potom musíme určiť, aké úlohy môžu plniť, napríklad v odľahlých komunitách," uviedol František v interview, ktoré vyšlo vo štvrtok. O podobnom návrhu sa hovorí už roky. Novú pozornosť k nemu však upútal až František ako prvý latinskoamerický pápež. Argentínsky rodák podľa agentúry AP preukázal pochopenie pre problémy, akým čelí cirkev v krajinách ako je katolícka Brazília, kde je akútny nedostatok kňazov. Brazílsky kardinál Cláudio Hummes, ktorý je dlhoročným Františkovým priateľom a bývalým vysoko postaveným vatikánskym úradníkom, sa údajne zasadzuje o to, aby viri probati mohli pôsobiť ako kňazi v Amazónii. V tejto oblasti teraz pripadá jeden kňaz na približne 10-tisíc veriacich, uviedla AP. Vatikán v piatok informoval, že František navštívi v dňoch 6. až 11. septembra Kolumbiu. Potvrdil tým sľub, ktorý dal pápež na Svetových dňoch mládeže v júli v poľskom Krakove, kde oznámil, že tento rok pocestuje do Kolumbie. Na návštevu pozvali pápeža kolumbijský prezident Juan Manuel Santos a kolumbijskí biskupi. František navštívi hlavné mesto Bogota a tiež mestá Cartagena, Medellín a Villavicencio. Bude to už tretia návšteva najvyššieho predstaviteľa Vatikánu v tejto juhoamerickej krajine. V roku 1968 tam bol pápež Pavol VI. a v roku 1986 Ján Pavol II. Kolumbijský prezident Santos dostal vlani Nobelovu cenu mieru za svoju úlohu pri ukončení vyše 50 rokov trvajúcej občianskej vojny s Revolučnými ozbrojenými silami Kolumbie (FARC). Pri tomto konflikte prišlo o život vyše 220-tisíc ľudí. Pápež František, ktorý pochádza z Argentíny, navštívil ako kardinál niekoľkokrát Bogotu, sídlo Episkopálnej konferencie Latinskej Ameriky. A opakovane vyjadril podporu Santosovým snahám ukončiť ozbrojený konflikt, ktorý sužoval Kolumbiu od 60. rokov.


Na newyorskom Times Square vítal Nový rok miliónový dav

Účastníkov neodradili prísne bezpečnostné opatrenia ani mrazivé počasie.

NEW YORK. Miliónový dav privítal v noci na nedeľu príchod Nového roka na newyorskom námestí Times Square. Bezpečnosť oslavujúcich v New Yorku zaisťovalo celkovo viac ako 7000 policajtov. Nechýbali ani členovia špeciálnych protiteroristických kománd a psy cvičené na vyhľadávanie bômb. V okolí Times Square bolo rozmiestnených aj zhruba 65 áut na odvoz odpadu a vyklápacích vozidiel, aby zabránili podobným útokom kamiónmi, k akým došlo v Berlíne alebo Nice. Účastníkov osláv z radov Newyorčanov i turistov neodradili prísne bezpečnostné opatrenia ani mrazivé počasie. Mnohí z nich prišli na námestie už niekoľko hodín pred polnocou, aby si zaistili dobré miesta. Priamy prenos zo zábavného programu na Times Square, ktorého hlavnou hviezdou bola speváčka Mariah Carey, ako zvyčajne zaisťovala televízia ABC. Vystúpenie speváčky skomplikovala technická porucha, kvôli ktorej musela nakrátko prerušiť koncert. Minútu pred polnocou sa začala spúšťať svetoznáma kryštálová guľa vážiaca takmer 500 kilogramov, ktorá symbolicky ohlásila príchod roka 2017. Tento tradičný "rituál" sa na Times Square v centre Manhattanu organizuje od roku 1907.


Legenda sa vrátila. Na Rosického návrat sa prišlo pozrieť štrnásťtisíc ľudí

PRAHA. V úvodnom sobotňajšom zápase šiesteho kola českej futbalovej ligy remizovala pred viac ako 14.000 divákmi Sparta Praha s Mladou Boleslavou 2:2.  Za Spartu nastúpil v 72. minúte Tomáš Rosický, ktorý si znovu obliekol jej dres po pätnástich rokoch.  Jedným gólom prispel k víťazstvu Karvinej nad Jihlavou 3:0 bývalý obranca Spartaka Trnava Marek Janečka. Víťazný gól zaznamenal Michal Ďuriš v drese Viktorie Plzeň, ktorá na ihrisku Slovana Liberec triumfovala 2:1. Sparta Praha - Maldá Boleslav 2:2 (1:1)Góly: 36. Lafata, 54. Šural - 42. Mebrahtu, 59. Chramosta, 14.091 divákov/L. Pauschek hral celý zápas, M. Keresteš (obaja Mladá Boleslav) bol na lavičke náhradníkov/ MFK Karviná - Jihlava 3:0 (2:0)Góly: 12. Budinský, 27. JANEČKA, 59. Puchel. 3518 divákov/M. Janečka hral celý zápas a strelil gól, P. Jurčo hral do 85. min, B. Pindroch (všetci Kraviná) bol na lavičke náhradníkov - J. Urblík hral celý zápas, P. Šulek hral do 34. min, M. Rakovan (všetci Jihlava) bol na lavičke náhradníkov/ Hradec Králové - Příbram 2:0 (0:0)Góly: 57. a 66. Pázler. 1216 divákov/M. Nosek bol na lavičke náhradníkov - T. Majtán hral celý zápas/ Slovan Liberec - Viktoria Plzeň 1:2 (0:1)Góly: 90. Komličenko - 22. Hromada, 75. ĎURIŠ/M. Dúbravka chytal celý zápas - M. Kozáčik chytal celý zápas, M. Ďuriš do 88. min, M. Bakoš do 60. min/


Miočič knokautoval Cormiera a opäť sa stal šampiónom ťažkej váhy UFC

ANAHEIM. Americký zápasník Stipe Miočič knokautoval v odvetnom súboji miešaných bojových umení o opasok ťažkej váhy organizácie UFC svojho predošlého premožiteľa Daniela Cormiera. Atraktívny galavečer UFC s číselným označením 241 v americkom Anaheime priniesol okrem výhry Miočiča aj úspešný návrat Natea Diaza do oktagonu či prehru držiteľa striebornej medaily v zápasení z OH 2000 Yoela Romera. Priebeh dlhoočakávaného titulového zápasu pritom vyznieval od úvodu lepšie pre Cormiera. Štyridsaťročný zápasník pred začiatkom štvrtého kola vyhrával u všetkých troch bodových rozhodcov v prvých dvoch kolách. Zlepšený výkon v treťom kole však naštartoval 36-ročného Miočiča k ukončeniu zápasu pred časovým limitom. V štvrtom kole začal presnými kombináciami úderov z postoja triafať Cormiera do tela, čo držiteľa titulu postupne spomalovalo. Necelú minútu a pol pred koncom kola Miočič ľavým hákom na telo zranil Cormiera, ktorého pri spätnom pohybe spŕškou úderov do hlavy poslal k zemi, na čo následne reagoval arbiter Herb Dean ukončením duelu. Miočič sa tak súperovi dokonale revanšoval za vlaňajšiu prehru, keď ho práve Cormier pripravil o titul. "V treťom kole som uvidel Danielovu slabinu. Vo štvrtom sa mi ho podarilo niekoľkokrát presne trafiť. Vďaka bohu, je to naozaj veľmi tvrdý zápasník," dodal bezprostredne po súboji Miočič, ktorý si výhrou upravil bilanciu na 19 výhier (15 pred časovým limitom) a 3 prehry. V hlavnom predzápase večera Natea Diaz vybodoval v súboji welterovej váhy Anthonyho Pettisa jednomyseľným verdiktom rozhodcov. Diaz, ktorý sa do oktagonu vrátil po trojročnej odmlke, dominoval celému priebehu zápasu. Okrem zaznamenania väčšieho počtu signifikantných úderov získal 34-ročný premožiteľ Conora McGregora body aj za kontrolu oktagonu, keď Pettisa niekoľkokrát poslal úspešným takedownom na zem. Skóre u dvoch bodových rozhodcov bolo po závere tretieho kola 30:27 a u jedného 29:28. Nádejný brazílsky zápasník Paulo Costa si udržal svoju neporaziteľnosť aj v 13-tom súboji v kariére. V zápase strednej váhy jednomyseľným verdiktom 29:28 si tesne poradil so skúseným 42-ročným Kubáncom Yoelom Romerom. "Som naozaj šťastný, že som mohol ukázať celému svetu svoje umenie v takom náročnom zápase. Dnes sa mi podarilo zdolať jedného z najlepších zápasníkov sveta. Celý zápas som na neho vyvíjal tlak, to bola moja taktika," povedal na tlačovej konferencii Costa. Informáciu priniesli agentúra AP a portál espn.com. UFC 241 (ANAHEIM) - hlavná karta, výsledky Daniel Cormier - Stipe Miočič (Miočič/ 4. kolo, TKO) Anthony Pettis - Nate Diaz (Diaz/ 3 kolá, na body) Yoel Romero - Paulo Costa (Costa/ 3 kolá, na body) Gabriel Benitez - Sodiq Yusuff (Yusuff/ 1. kolo, TKO) Derek Brunson - Ian Heinisch (Brunson (3 kolá, na body)


Z jaskyne už zachránili všetkých chlapcov aj ich trénera

Zachránili všetkých

Čo bude ďalej?

Reakcie na záchranu

Reakcie na trénera

Tretia časť operácie sa skončila úspešne.

Správu aktualizujeme.  MAE SAI. Potápači vyslobodili v utorok počas tretej fázy záchrannej operácie z čiastočne zaplavenej jaskyne na severe Thajska posledných štyroch chlapcov aj ich trénera. Do bezpečia sa niekoľko hodín po chlapcoch dostali aj lekár a traja potápači z thajskej elitnej námornej jednotky, ktorí im poskytovali podporu. Informovalo o tom BBC. Záverečná fáza záchrannej operácie sa začala v skorších ranných hodinách než v nedeľu a pondelok v dôsledku hrozby, že v oblasti spadne viac zrážok. Na akcii sa podieľa 19 potápačov. "Počas uplynulých dvoch dní sa podarilo zachrániť dovedna ôsmich chlapcov; všetci sú v nemocnici a ich zdravotný stav je vzhľadom na okolnosti dobrý," uviedli ošetrujúci lekári. Chlapci ktorých zachránili v uplynulých dňoch majú podľa thajského ministerstva pre verejné zdravotníctvo "vynikajúcu náladu" a tiež odolný imunitný systém, pretože sú to trénovaní futbalisti. Podľa predstaviteľa ministerstva prví štyria zachránení chlapci, vo veku 12 až 16 rokov, môžu teraz konzumovať obvyklú stravu, avšak "nič pikantné". Dvaja z chlapcov majú zrejme pľúcnu infekciu, ale všetci ôsmi sú vo všeobecnosti "zdraví a usmievaví". "Tieto deti sú futbalisti, takže majú odolný imunitný systém", dodal predstaviteľ. "Sú šťastní, že sa dostali von z jaskyne, a ešte podstúpia psychologické hodnotenie," vysvetlil. Druhá štvorčlenná skupina chlapcov zachránených v pondelok je vo veku 12 až 14 rokov. Niektorých chlapcov už videli členovia rodiny, ale iba spoza sklenenej steny. Chlapci zostanú v nemocnici najmenej sedem dní. Chlapci spolu s trénerom vstúpili do jaskynného komplexu Tham Luang 23. júna. Silný dážď a stúpajúca voda ich prinútili ustúpiť hlbšie do jaskyne. Do pátracej a záchrannej operácie sa zapojilo viac ako tisíce ľudí a niekoľko špeciálnych potápačov z celého sveta. Hladných a vyčerpaných chlapcov spolu s ich trénerom našli britskí elitní potápači o deväť dní neskôr - druhého júla. Pri príprave záchrannej akcie zahynul v jaskyni bývalý príslušník thajských elitných jednotiek Saman Kunan. Prvé vyhliadky na záchranu chlapcov neboli príliš optimistické. Záchranári odhadovali, že skupina mladých futbalistov môže v jaskyni stráviť aj štyri mesiace, kým opadne vysoká voda.


Stratili sme úctu k vzdelaniu a učiteľom. Kiska upozornil, že je to chyba

Kiska otvoril školský rok v Tisovci. Hovoril o reforme i novom ministrovi.

TISOVEC. Slovensko potrebuje skutočnú reformu školstva a kvalitného odborníka na poste ministra. Uviedol to v pondelok prezident Andrej Kiska na slávnostnom otvorení nového školského roka v Evanjelickom gymnáziu Tisovec v okrese Rimavská Sobota. "Požiadal som premiéra aj predsedu parlamentu, ktorý je zároveň predsedom Slovenskej národnej strany, aby navrhované meno nového ministra školstva bolo symbolom skutočnej kvality. Aby za ministra navrhli človeka, ktorý dokáže nielen čím skôr spustiť tak požadované reformy školstva, ale aby daný človek mal aj politickú silu presadiť ich," zdôraznil prezident. Súčasne dodal, že vláda sa pomaly dostáva do druhej polovice svojho vládnutia a Slovensko stále nemá v takej prioritnej oblasti ako školstvo schválené, čo sa bude diať. Pripomenul tiež, že žiaden rezort nemal toľkých ministrov ako školstvo. "Každý minister sa mu snažil vniesť svoju víziu. Stále boli zmeny a každá zmena v takom ťažkom systéme, akým školstvo je, nie je jednoduchá," podotkol Kiska, podľa ktorého práve od úrovne vzdelávania závisí, ako bude naša krajina vyzerať v budúcnosti. "Slovensko je veľmi malý štát. Keď chceme, aby z neho bola moderná krajina, na ktorú budeme všetci hrdí, potrebujeme mať výborné školstvo. Žiaľ, stratilo sa z oblasti priorít nás politikov, stratili sme úctu k vzdelaniu a k učiteľom," upozornil Kiska, podľa ktorého je to obrovská chyba. Tretinu slovenských vysokých škôl by Kiska okamžite zavrel, keby mal takú možnosť, pretože len naberajú študentov a neposkytujú potrebnú úroveň vzdelania. Študenti by mali byť podľa neho pri voľbe vysokej školy nároční. "Vyberte si ťažkú školu. Existujú na Slovensku VŠ, kde vás zoberú okamžite. Budete veľmi ľahko študovať, budete mať úžasných pár rokov života, nikto od vás pomaly nič poriadne nebude chcieť. Keď ale takú VŠ skončíte a budete chcieť nastúpiť do práce, zrazu vás nikto nebude chcieť," upozornil prezident. Ako konkrétny príklad uviedol výber zamestnancov počas svojej podnikateľskej praxe. "Bol som roky podnikateľom v Poprade, zamestnávali sme viac ako 500 ľudí. Vždy, keď na ktorúkoľvek voľnú pozíciu prišlo 20, 30, 50 žiadostí, prvé, čo som si pozrel, na akú VŠ ten človek chodil. Bez toho, aby som čítal, čo je tam ďalej, z niektorých VŠ tieto žiadosti šli rovno do koša," dodal Kiska. Po štúdiu na kvalitnej VŠ podľa neho mladí ľudia uvidia obrovský rozdiel, ktorý sa prejaví nielen v tom, čo budú vedieť, ale i v tom, aké budú mať príjmy a kde ich budú chcieť. Nemajú sa báť ísť študovať aj do zahraničia, ale prosí ich, aby sa potom vrátili. "Slovensko je nádherná krajina, ale potrebujeme tu špičkových mladých ľudí, aby nám z neho pomohli budovať modernú krajinu," zakončil prezident. Kiska si počas návštevy Tisovca našiel čas aj na debatu s vedením gymnázia „V tomto regióne majú extrémisti silné slovo. Pri diskusii s vedením školy mi povedali, že pri prieskumoch zistili, že v jednej triede volilo extrémistov 40 percent žiakov. Diskutovali sme o príčinách,“ uviedol prezident. Gemer je podľa neho chudobný región, kde sú otázky rómskej problematiky silnejšie ako inde na Slovensku. „Každý jeden politik musí mať odvahu povedať, že rómsky problém je problém. Treba sa k nemu postaviť čelom a dávať návrhy na riešenie. Nesmieme dovoliť extrémistom, aby si len oni osvojili túto problematiku, že len oni majú riešenie,“ povedal Kiska. Súčasne dodal, že extrémisti riešenie nemajú. Prezident upozornil na to, že extrémisti nedodržujú svoje sľuby a ani pri vedení banskobystrickej župy nevedia, ako problematiku riešiť. „Ak chceme slobodne cestovať, nesmieme voliť extrémistov. Extrémisti nás v Európe nevidia a my všetci chceme byť v modernej Európe,“ vyhlásil Kiska.


Pokles Smeru potvrdil ďalší prieskum

Preferencie ďalších strán sa podľa prieskumu agentúry Focus výrazne nemenili.

BRATISLAVA. Prepad Smeru po vražde novinára Jána Kuciaka a jeho partnerky z marca potvrdil po agentúre AKO z minulého týždňa aj prieskum Focus. Aj na konci apríla mu Focus nameral 20,5 percenta. Preferencie ďalších strán sa tiež výrazne nemenili. Za Smerom nasleduje najsilnejšia opozičná strana SaS zo ziskom 13,2 percenta a SNS, ktorá sa po udalostiach z marca pohybuje okolo 10 percent. Za SNS nasledujú extrémisti z ĽSNS, ktorých by volilo 9,3 percenta respondentov, hnutie OĽaNO a hnutie Sme rodina zhodne so ziskom 9,1 percenta a mimoparlamentné hnutie KDH, ktoré by volilo 6,8 percenta opýtaných. Do parlamentu by sa dostal aj koaličný Most-Híd so ziskom 5,8 percenta. Dve nové strany Progresívne Slovensko a Spolu Miroslava Beblavého si polepšili aj v nedávnom prieskume AKO a tento trend potvrdil aj Focus. Progresívne Slovensko by volilo 3,6 percenta ľudí. V marci mu Focus nameral 1,4 percenta. Spolu by získalo 2,8 percenta, v marci malo 1,1 percenta.

                                agentúrou Focus v období od 24.04.2018 do 30.04.2018

 Prieskum sa uskutočnil v dňoch 24. až 30. apríla 2018 na vzorke 1005 respondentov. Respondentom bola položená nasledujúca otázka: "Teraz si, prosím, predstavte, že by sa parlamentné voľby konali tento víkend a kandidovali by nasledujúce politické strany a hnutia. Ktorej strane alebo hnutiu by ste dali svoj hlas?" Voliť by išlo 71,5 percenta opýtaných, 16,5 percenta respondentov by voliť nešlo a 12,5 percenta odpovedalo "neviem".


Ceny benzínov a nafty sa na slovenských pumpách zrejme mierne zvýšia

Motoristi by sa mali pripraviť na mierne zdražovanie pohonných látok.

BRATISLAVA. Slovenskí motoristi by sa mali pripraviť na mierne zdražovanie pohonných látok. „Podľa vývoja na ropnom trhu predpokladáme, že budúci týždeň by ceny na pumpách mohli opäť mierne vzrásť,“ uviedla pre agentúru SITA analytička Poštovej banky Jana Glasová. Priemerné ceny pohonných látok sa v minulom týždni (28. týždeň) v porovnaní s predchádzajúcim takmer nezmenili. Predchádzajúce dva týždňa sa ceny benzínov a nafty na našich pumpách zvyšovali. Cena 95-oktánového benzínu počas uplynulého týždňa nepatrne klesla o 0,1 % a 98-oktánový benzín sme tankovali za tú istú cenu ako týždeň predtým. Aj ceny nafty zaznamenali len minimálny pohyb, a to smerom nadol o 0,2 %.Slovenskí motoristi tak zaplatili v 28. týždni za najpredávanejší 95-oktánový benzín v priemere 1,35 eura za liter, za 98-oktánový benzín 1,555 eura za liter a motorovú naftu za 1,224 eura za liter. „V porovnaní s rovnakým obdobím vlaňajška tankujeme 95-oktánový benzín lacnejšie o 3,4 %, 98-oktánový o 2,8 % o a za naftu platíme o 2,6 % menej,“ dodala Glasová. Ropa Brent si za minulý týždeň na komoditnom trhu pripísala zisk takmer 4 %. V úvode týždňa ropný trh podľa analytičky ovplyvňovali pravidelné štatistiky o vývoji zásob ropy v USA. Podľa amerického inštitútu API sa zásoby ropy výrazne znížili, o 8,1 milióna barelov. V stredu oficiálne čísla z dielne agentúry EIA potvrdili výrazný prepad zásob surovej ropy v USA o 9,5 milióna barelov, ktorý avizoval v utorok inštitút API. „Hrozba hurikánu v Mexickom zálive taktiež pomáhala čiernemu zlatu v raste,“ doplnila Glasová.Smerom nahor ropu zároveň aj minulý týždeň podľa nej tlačilo predchádzajúce rozhodnutie kartelu OPEC, ktorý oficiálne potvrdil predĺženie ťažobných škrtov, a to o ďalších deväť mesiacov. Ťažobné škrty by mali byť v objeme 1,2 milióna barelov denne. „Výraznejšiemu cenovému rastu ropy ale bráni stále nedoriešený obchodný konflikt medzi USA a Čínou, a taktiež obavy zo spomaľovania globálnej ekonomiky,“ podotkla Glasová.Ropný trh bude teraz podľa analytičky ovplyvňovať pokračujúca hrozba obchodnej vojny a obavy zo spomaľovania čínskej a taktiež aj globálnej ekonomiky, čo by viedlo k slabšiemu dopytu po rope. „Okrem toho hrozbu na ropný trh aktuálne prináša aj nástup hurikánovej sezóny, ktorá môže tlačiť ropu nahor. Už minulý týždeň nervozitu spôsoboval hurikán Barry nad Mexickým zálivom. Ruku k dielu budú naďalej pridávať aj produkčné škrty kartelu OPEC,“ konštatovala Glasová.


Kodiaq zvíťazil v hodnotení nemeckého časopisu Auto Test

Škoda so svojimi modelmi vyhrala už štvrtý rok po sebe.

BERLÍN, BRATISLAVA. Nový športovo-úžitkový automobil Škoda Kodiaq sa stal tohtoročným víťazom hodnotenia nemeckého časopisu Auto Test, ktoré zahŕňalo 500 importovaných modelov. Na druhom mieste skončila taktiež Škoda s modelom Superb Combi. Model Kodiaq presvedčil hodnotiacu porotu predovšetkým bohatou ponukou priestoru. "K tomu pridávame vysokú variabilitu, dobrý pomer ceny a výkonu a najlepšie jazdné vlastnosti," uviedla porota. Škoda Auto v testu zvíťazila už štvrtý rok po sebe. Minulý rok obsadil prvé miesto model Škoda Superb Combi, v rokoch 2014 a 2015 získal prvenstvo model Škoda Octavia.


Haring sa stal celkovým víťazom pretekov Grand Prix Banjaluka, do rebríčka UCI získal 80 bodov

Martina Šichtová skončila vo svojej kategórii siedma.

BANJA LUKA. Slovenský reprezentant Martin Haring sa stal celkovým víťazom elitnej kategórie mužov na päťetapových pretekoch horských cyklistov Grand Prix Banjaluka v Bosne a Hercegovine. Pretekár Dukly Banská Bystrica získal na podujatí kategórie S2 80 bodov do rebríčka UCI aj do renkingu o účasť na OH 2020 v Tokiu. Tretie miesto si v druhej etape vybojovala Martina Šichtová, ktorá v konečnej klasifikácii žien obsadila 7. miesto, dotované porciou 40 bodov. V Bosne a Hercegovine bodovali aj ostatní slovenskí pretekári. Haring to v Banja Luke naplno "rozbalil" vo štvrtej etape - horskom maratóne, v ktorom zvíťazil. Získal náskok vyše 2 minút na lídra súťaže Taliana Gioela de Cosmaa a vyzliekol ho zo žltého dresu. Ten už do konca pretekov zo seba nestiahol. Martina nebola na tieto preteky úplne dobre pripravená, nemá možnosť trénovania na také náročné preteky. S traťou sa však veľmi dobre popasovala a jedno tretie a dvakrát piate miesto, plus siedme v celkovom poradí, je veľmi dobrý výsledok. "Otestoval som si formu, kde sú silné a slabé stránky v doterajšej príprave a ako bonus som si vybojoval víťazstvo. Ďakujem tímu a trénerom, ďakujem VŠC Dukla, Slovenskému zväzu cyklistiky aj našim sponzorom za vytvorené podmienky. Urobím maximum pre zopakovanie podobných výsledkov,“ povedal Martin Haring v tlačovej správe Slovenského zväzu cyklistiky (SZC). "Po maratóne sme sa trochu obávali, ako to chalani a Martina zvládnu, najmä mladí pretekári. Martin Haring svojimi skúsenosťami udržal líderstvo celkového poradia, čo je významný výsledok. Šiel naozaj výborne. Martina nebola na tieto preteky úplne dobre pripravená, nemá možnosť trénovania na také náročné preteky. S traťou sa však veľmi dobre popasovala a jedno tretie a dvakrát piate miesto, plus siedme v celkovom poradí, je veľmi dobrý výsledok. Nehovoriac o tom, že získala do OH renkingu žien 40 bodov UCI. S pretekmi som veľmi spokojný, pretekári pristupovali zodpovedne, a na začiatok sezóny si určite urobili veľkú chuť do ďalších podujatí,“ zhodnotil výkony cyklistov Róbert Glajza, reprezentačný tréner MTB a zároveň vedúci výpravy v Banja Luke.


Legendárny Adamec: Legionári? Je oveľa lepšie, keď nastupujú naši hráči

Veľká osobnosť reaguje na postup Trnavy do EL.

TRNAVA. Keď je kostra futbalového mužstva zložená zo slovenských hráčov, je to oveľa lepšie, ako keď nastupujú iba legionári. Je tam bezprostrednejšie spojenie medzi fanúšikmi a hráčmi. To sú slová legendárneho strelca Jozefa Adamca, ktorý sa ako 76-ročný po dlhom čase dočkal nielen trnavského titulu šampióna v slovenskej najvyššej súťaži, ale aj postupu do prestížnej skupinovej fázy Európskej ligy. Adamec v rozhovore na webe sport24.pluska.sk narážal najmä na fakt, že vo štvrtkovej odvete play off proti Ľubľane (1:1) sa na trávniku objavilo v základnej zostave až deväť Slovákov a ďalší traja zasiahli do zápasu ako striedajúci hráči. "Som veľmi rád, že Spartak vybudoval mužstvo, ktoré hrá aj v európskych súťažiach a je konkurencieschopné. Verím, že sa im bude dariť aj naďalej. Pripomína mi to tie najkrajšie futbalové momenty, ktoré som v tomto meste zažil. Trnava má meno aj vo svete a je na hráčoch, aby ho ešte zvýraznili," poznamenal. S Trnavou zažil parádne futbalové časy. V jej drese bol päťkrát majstrom bývalého Československa a získal aj tri pohárové prvenstvá. V roku 1969 si zahral vo vtedajšom Európskom pohári majstrov v semifinále proti slávnemu Ajaxu Amsterdam na čele s Johannom Cruyffom, ktorý Trnavu tesne vyradil po výsledkoch 3:0 (d) a 0:2 (v). Adamec v tej sezóne EPM strelil päť gólov. Rodák z Vrbového Trnavu viedol viackrát aj z trénerskej lavičky. "Aj vtedy a aj v súčasnosti je to krásne. Nedá sa to však príliš porovnať, pretože to boli iné obdobia. Tak ako som si aj ja prežil veľký úspech s Trnavou, tak presne to isté prajem súčasným hráčom," pokračoval Adamec. Legendárny futbalista odpovedal aj na otázku, čo chýba súčasnej Trnave k ešte lepším výsledkom: "Strelec európskych kvalít, ktorý by ťahal mužstvo svojimi gólmi. Verím, že sa v dohľadnom čase nejaký narodí, ak už niekde po Trnave nebehá." Adamec bol aj vážnou persónou v československej reprezentácii, v jej drese nastrieľal v 44 zápasoch 14 gólov. Bol účastníkom dvoch záverečných turnajov majstrovstiev sveta (1962, 1970) a pre futbalových fanúšikov zostane nezabudnuteľný aj jeho hetrik v prípravnom zápase proti Brazílii (23. júna 1968 v Bratislave). V rozhovore pre Plusku odpovedal aj na otázku, ako mu momentálne slúži zdravie, keďže už prekonal aj mozgovú príhodu. "Musím si zaklopať, zatiaľ mi zdravíčko slúži. Občas trošičku zabúdam. Stále však chodím na prechádzky, sledujem športové prenosy. Chcem sa hlavne poďakovať mojej priateľke, ktorá sa o mňa stará s nesmiernou láskou a je mi veľkou oporou."


Najmenšie pražské exponáty núkajú aj podkutú blchu

V pražskom Múzeu miniatúr sa bez lupy a mikroskopu nezaobídete. Umenie je v ušku ihly aj na makovom zrnku.

Vo svete, ktorý súťaží v megalománii, sa Praha vybrala opačným smerom. Namiesto pokusov o najvyššiu budovu, alebo najväčšiu sochu, vytvorili múzeum, kde sa návštevník nezaobíde bez zväčšovacieho skla, šošovky alebo mikroskopu. Ak z nádvoria Strahovského kláštora v Prahe vstúpite do Múzea miniatúr, neuvidíte ako prvé exponáty, ale nehybný rad zadkov. Patria návštevníkom, ktorí sa skláňajú nad mikroskopickými exponátmi. Vystavované predmety vytvoril sibírsky umelec Anatolij Konenko. Od roku 1981 sa zaoberá umeleckými mikrominiatúrami, odvtedy prenikol do podstaty práce s pomarančovou kôstkou, zrnkom maku alebo ľudským vlasom. Podstatná časť Konenkovej práce je venovaná miniatúrnym obrazom, múzeum vystavuje predmety maľované i vyrezávané. V Prahe možno vidieť najmenšiu knihu podľa Guinessovej knihe rekordov. Patrí medzi najznámejšie Konenkove dielo a s rozmermi 0,9 x 0,9 milimetrov drží rekord už od roku 1997. Písmená tridstaťstránkovej knižky majú výšku 0,07 milimetra. Text Čechovovej poviedky Chameleon dopĺňajú na jemných plátkoch brezovej kôry tri kresby. V múzeu miniatúr si návštevníci môžu pozrieť aj niekoľko miniatúrnych replík slávnych malieb Leonadrda da Vinciho, Salvadora Dáliho, Botticelliho aj Rembranta, ktoré majú rozmery iba 10x10 milimetrov. Medzi obľúbené exponáty patrí okovaná blcha. Umelec ju tvoril 7 a pol roka, na nohách má miniatúrnymi klinčekmi upevnené zlaté podkovy, v predných nôžkach drží zlaté nožničky, visiaci zámok a kľúč. Pozoruhodné sú tiež zvieratá usadené na nohe komára. Každý kúsok umelec tvoril niekoľko mesiacov až rokov, práca v mikroskopickom svete si žiada, aby pri tvorbe diela pracoval medzi údermi srdca. Pomocou mikroskopu si možno prehliadnuť Otčenáš napísaný na vlase, karavánu tiav v oku ihly, Eiffelovu vežu s výškou 3,2 milimetra, portrét Čechova na polovici makového zrnka.


Do Nórska dorazili vojaci americkej námornej pechoty

Zahraničných vojakov do tejto oblasti nasadili vôbec po prvý raz od druhej svetovej vojny, čo už stihlo rozhnevať susedné Rusko.

OSLO. Približne 300 vojakov americkej námornej pechoty dorazilo v pondelok do Nórska, kde budú pôsobiť nasledujúcich šesť mesiacov. Zahraniční vojaci sú tak do tejto oblasti nasadení vôbec po prvý raz od druhej svetovej vojny, čo už stihlo rozhnevať susedné Rusko. Nórske úrady pritom popreli, že by operácia akokoľvek súvisela s obavami, ktoré v Severoatlantickej aliancii vyvoláva Moskva, približuje agentúra Reuters. Americkí vojaci zo základne Camp Lejeune v štáte Severná Karolína pristáli v pondelok krátko po 10.00 h SEČ na letisku Värnes neďaleko Trondheimu, tretieho najväčšieho nórskeho mesta. V Nórsku ostanú Američania dovedna jeden rok; po šiestich mesiacoch ich však vystrieda ďalšia skupina. Hovorca jednotiek rýchleho nasadenia nórskej armády uviedol, že americkí vojaci teraz absolvujú zimný vojenský výcvik, v rámci ktorého sa naučia fungovať s lyžami či prežiť v arktickom prostredí. "Nijako to nesúvisí s Ruskom či súčasnou situáciou," povedal ďalej. Dodal však, že v marci sa títo vojaci zúčastnia na vojenských cvičeniach, do ktorých sa zapoja aj britskí vojaci. Ruské veľvyslanectvo v Osle sa v pondelok zatiaľ k operácii nevyjadrilo, jej zmysel však spochybnilo ešte vlani na jeseň, kedy Nórsko nasadenie amerických vojakov avizovalo.


Spoplatnenie plastových tašiek nepomohlo, OĽaNO chce ľudí motivovať inak

Tri štvrtiny odpadu smerujú na skládky a plastové tašky sa predávajú ďalej.

BRATISLAVA. Novela zákona o odpadoch, ktorá od januára 2018 zaviedla povinné spoplatnenie plastových tašiek v obchodoch, bola dobrá len na to, aby si vláda formálne splnila povinnosť voči EÚ. Na piatkovej tlačovej konferencii to vyhlásil opozičný poslanec Gábor Grendel (OĽaNO) s tým, že povinné spoplatnenie nič nerieši, keďže zákazníci za tašky platili aj predtým. "Znečisťujú výfukové plyny z áut životné prostredie? Áno. Znížil by sa počet áut, ak by sa zaviedlo spoplatnenie benzínu a nafty? Nie, veď sa za to platí. A to isté sa stalo s povinným spoplatnením plastových tašiek," povedal Grendel. Zároveň upozornil, že podľa Bruselu sa každoročne len na území EÚ predá 100 miliárd plastových tašiek. "Správnou cestou preto nie je povinné spoplatnenie, ale motivovanie ľudí, aby sa zamysleli, či sa im oplatí kúpiť pri každom nákupe tri deväťcentové tašky, alebo si kúpia napr. hrubšie plátenné, ktoré vydržia viac ako jeden nákup. Ale vláda si vybrala len čisto formálne riešenie, ktoré nielenže nechráni životné prostredie, ale prináša aj zbytočnú byrokratickú záťaž pre obchodníkov," odkázal.  Poslanec Ján Budaj (OĽaNO) vysvetlil, že až 76 percent odpadu na Slovensku smeruje na skládky, päť percent sa recykluje, päť percent sa kompostuje a zvyšok sa energeticky zhodnocuje v spaľovniach. "Teda až tri štvrtiny smerujú na skládky, sme tak na prvom mieste najšpinavších krajín v EÚ. Spoplatnenie plastových tašiek to nezmení, je to len formalita," myslí si. Budaj je presvedčený, že vláda by mala povzbudiť obchody, aby dávali tovar to trvalejších obalov. Eduard Heger (OĽaNO) poukázal na byrokratickú záťaž, ktorú pre podnikateľov znamená systém evidencie plastových tašiek. Daný systém označil za komplikovaný, tašky sa delia do rôznych skupín. Povinné spoplatnenie plastových tašiek s účinnosťou od januára 2018 schválili poslanci NR SR 123 hlasmi ešte v marci minulého roku. Grendelovi vtedy neprešiel pozmeňujúci návrh, aby plastové tašky stáli minimálne 25 centov. Tvrdil totiž, že spotrebitelia už platia za plastové tašky takmer vo všetkých obchodoch, napr. päť či deväť centov. Grendel aktuálne nevylučuje, že s návrhom na cenu minimálne 25 centov príde opäť.


Café Európa: Aké sú podoby slobody po Nežnej revolúcii

Už 30 rokov žijeme v slobodnej spoločnosti, no mnohí z nás si dostatočne neuvedomujú význam slobody, jej hodnotu či hranice. Najmä generácie mladých ľudí, ktoré nezažili časy neslobody, považujú slobodu za samozrejmú výbavu individuálneho a spoločenského života.Veľká verejná debata je koncentrátom úvah o podobách slobody – začína sa základnými ústavnými právami, právami 30 rokov po Nežnej revolúcii, akútnou otázkou čo s právami budúcich generácii v časoch klimatickej zmeny, až po práva slobody prejavu – umeleckého, aj novinárskeho. Ponúkneme vám unikátny pohľad troch hostí o tom ako vnímať slobodu, prečo si ju vážiť, ako s tým súvisí ekológia, globalizácia, ale aj zodpovednosť a demokracia.Aká je úroveň našej slobody po roku 1989? Akú slobodu nám zaručuje Ústava? A kde sa naopak sloboda končí, aké má obmedzenia? Má svoje opodstatnené obmedzenia aj sloboda prejavu, alebo je akékoľvek obmedzenie neprijateľné?A ako je na tom u nás sloboda umenia a umeleckého prejavu? Hlavný organizátor diskusie: Zastúpenie Európskej komisie na Slovensku Spoluorganizátor diskusie: Slovak Foreign Policy Association a Divadelná Nitra Mediálni partneri: EURACTIV.sk, Radio_FM a SME


Populácia sladkovodných živočíchov za posledných 40 rokov prudko klesla

Hlavnými príčinami poklesu sú podľa vedcov nadmerný lov a úbytok prirodzeného životného prostredia.

BERLÍN. Počty sladkovodných živočíchov za posledné štyri desaťročia v globálnom meradle prudko klesli. Vyplýva to z správy Leibnizovho inštitútu sladkovodnej ekológie a vnútrozemského rybolovu (IGB) zverejnenej v piatok. Informovala o tom agentúra DPA. Podľa správy, ktorú výskumníci z IGB zverejnili v časopise Global Change Biology, sa napríklad počet sladkovodných živočíchov nad 30 kilogramov v rokoch 1970-2012 znížil o 88 percent. Do tejto skupiny patria okrem iných delfíny, bobry, krokodíly, niektoré druhy korytnačiek a jesetery. Pokles populácie sladkovodných živočíchov bol v sledovanom období podľa IGB výraznejší, ako tomu bolo v prípade suchozemských a morských stavovcov. "Tieto výsledky sú alarmujúce a potvrdzujú obavy vedcov, ktorí sa venujú štúdiu a ochrane sladkovodnej biodiverzity," uviedla Sonja Jähnigová, jedna zo spoluautoriek predmetnej štúdie. Z výskumu ďalej vyplýva, že veľké druhy rýb, ako sú jesetery, lososovité ryby a pangasy veľké sú vzhľadom na pokles početných stavov o 94 percent najviac ohrozené, pričom s úbytkom o 72 percent ich nasledujú sladkovodné plazy. Hlavnými príčinami tohto stavu sú podľa vedcov nadmerný lov a úbytok prirodzeného životného prostredia. Vedci z IGB taktiež kritizujú plány na vybudovanie ďalších 3900 vodných elektrární, z ktorých až 800 by malo pribudnúť na tokoch s vysokou mierou biodiverzity, akými sú napríklad Amazonka, Kongo, Mekong alebo Ganga. Priehrady totiž často tvoria prekážku, ktorá sladkovodným živočíchom bráni dostať sa do oblastí, kde sa kŕmia, alebo pária.


Kúpalisko v Krasňanoch má technické problémy

Porucha čerpadla v bazéne a poškodené sociálne zariadenia oddaľujú otvorenie kúpaliska.

BRATISLAVA. Letné kúpalisko v bratislavskej mestskej časti Rača – Krasňany má technické problémy, ktoré neumožňujú jeho otvorenie. Ide predovšetkým o porucha obehového čerpadla, poškodené sociálne zariadenia a takisto nedostatok zamestnancov. Na svojej internetovej stránke o tom informuje Správa telovýchovných a rekreačných zariadení.Oddialenie otvorenia kúpaliska na Černockého ulici v Krasňanoch spôsobilo viacero faktorov. Porucha obehového čerpadla a jeho oprava je možná iba pri vypustenom bazéne. „Po výmene obehového čerpadla sa môže bazén opäť napustiť a až po bezproblémovom skúšobnom chode sa následne môže vykonať chemická úprava vody, aby bola voda v bazéne bez závad. S ohľadom na vyššie uvedené skutočnosti sme museli prispôsobiť všetky prípravné práce, ako aj podania žiadostí o povolenie prevádzky kúpaliska na Regionálny úrad verejného zdravotníctva,“ uvádza STARZ vo svojom stanovisku. V prípade kladného výsledku rozboru vody môže RÚVZ vydať súhlasné rozhodnutie o spustení prevádzky kúpaliska.Okrem problémov s čerpadlom z kúpaliska ukradli a poškodili sociálne zariadenia, ktoré uviedli do prevádzky v roku 2018. Zlodeji si odniesli vodovodné batérie, ovládače WC, vytrhali rozvody vody a poškodili steny. „Boli sme nútení zabezpečiť opätovné sfunkčnenie zariadenia. Nakoľko sme príspevkovou organizáciou hlavného mesta, sme povinní dodržiavať ustanovenia zákona o verejnom obstarávaní, ktorý stanovuje aj časové lehoty počas procesu obstarávania,“ uvádza STARZ.Ďalším problémom je nedostatok zamestnancov. „Na zabezpečenie chodu letných kúpalísk využívame v značnej miere aj externých pracovníkov, a to hlavne študentov, ktorí majú v súčasnosti ešte školské povinnosti,“ dodáva STARZ.Správa telovýchovných a rekreačných zariadení obyvateľom Bratislavy odporúča využiť iné kúpaliská, ako napríklad prírodné kúpalisko Zlaté Piesky, kúpalisko Delfín, Rosnička alebo krytú plaváreň Pasienky.


Hamburskí colníci ukázali rekordné úlovky kokaínu

V Nemecku je to zatiaľ najväčší úder pre drogový trh.

HAMBURG. Colníci v nemeckom Hamburgu zhabali v uplynulých mesiacoch celkove 3,8 tony kokaínu, čo je množstvo, ktoré by malo pri pouličnom predaji hodnotu približne 800 miliónov eur. Úlovky z troch zásahov v hamburskom prístave ukázali vo štvrtok médiám za prísnych bezpečnostných opatrení v priestoroch miestnych vojenských kasární. Zhabané zásielky kokaínu s čistotou 85-90 percent, ktoré pochádzajú z Južnej Ameriky, majú ešte v priebehu štvrtka spáliť na tajnom mieste. Dva z týchto úlovkov sú pritom označované ako rekordné. Pri prvom zásahu, ktorý sa uskutočnil koncom marca, našli colníci 1,45 tony kokaínu v troch lodných kontajneroch z Paraguaja. Ďalších približne 1,6 tony tejto drogy, takisto v kontajneroch z Paraguaja, objavili v polovici apríla. V máji nasledovalo zhabanie zásielky z Uruguaja s hmotnosťou 788 kilogramov. Štátny tajomník nemeckého ministerstva financií Werner Gatzer uviedol, že v Nemecku ide o zatiaľ najväčší úder pre drogový trh, pričom samotné množstvo ukazuje, že "ponuka kokaínu stúpa". Zhabané zásielky však smerovali cez Nemecko do Belgicka. Vedúci nemeckého Colného kriminálneho úradu Norbert Drude na dnešnej tlačovej konferencii priznal, že pátranie po pašerákoch v týchto prípadoch zatiaľ neprinieslo výsledky.


O KNIHÁCHŠtefan Hamza: Je príliš veľa kníh, ktoré by ani nemuseli vyjsť

Popradské kníhkupectvo Christiania sa vyše dvadsaťpäť rokov zameriava na náročnejších čitateľov

Popradské kníhkupectvo Christiania, ktoré dýcha kultúrou a históriou, sa môže aj po vyše dvadsiatich piatich rokoch pýšiť svojou výnimočnosťou. Už od samého začiatku sa zameriavalo na náročnejších čitateľov, čo sa dodnes nezmenilo. Stále ponúka kvalitné knihy, ktoré majú aj niekoľko rokov a vo veľkých kníhkupectvách by sme na ne bežne nenatrafili. Kníhkupectvo, ktoré dostalo meno podľa kodanskej štvrte Christiania, dnes vlastní Štefan Hamza. V osemnástich rokoch doň nastúpil na post predajcu, postupne sa vypracoval na vedúceho, až napokon prebral štafetu po bývalom majiteľovi.   Sú nejaké rozdiely medzi útulným kníhkupectvom, akým je Christiania, a veľkými kníhkupectvami prevádzkujúcimi sieť predajní?   Určite. Sympatickejšie sú mi tie menšie, ktoré nie sú sieťové. Zrejme aj preto, že zhruba viem, čo je to starať sa oň a mať tak určitú zodpovednosť. Takisto mám radšej, keď človek vlastní niečo sám, čo zároveň nie je súčasťou veľkej korporácie. Na druhej strane, veľké kníhkupectvá fungujú tak, aby dokázali prežiť v obchodných centrách, pri vysokých nájmoch a celej réžii, a tak sú zamerané najmä na bestsellery, rýchlo obratové tituly, ktorých je veľa. Malé kníhkupectvá ako Christiania majú zase priestor aj pre menšinovú literatúru. U nás je teda väčšina skôr menšinová, a to najmä v prípade svetovej beletrie, dejín, filozofie, výtvarného umenia alebo fotografie.   Na základe čoho vytvárate knižný výklad?   Väčšinou sú v ňom novinky, o ktorých si myslíme, že stoja zato, aby o nich ľudia vedeli, pretože ich považujeme za zaujímavé a dôležité. Plus niekedy je tam náš osobný výber. Snažíme sa však, aby to bolo vyvážené. Dávame priestor aj komerčným knihám, aby ľudia vedeli, že aj u nás ich nájdu a nemusia ísť ku konkurencii. Navyše, po dlhom zvažovaní sme asi pred troma rokmi spustili aj internetový obchod.   Ľudia u vás kupujú skôr knihy, ktoré sú marketingovo pretláčané, alebo občas príde čitateľ aj s tým, že chce niekoľko rokov starú knihu?   Reklama robí, samozrejme, veľa. My však máme v ponuke skôr menšinové žánre, nazvime ich „chuťovky“. Aj keď tie tu možno stoja päť-šesť rokov. Potom však niekto príde a je nadšený, že ich konečne našiel. To je pre nás naozaj dobrý pocit.   Chýba podľa vás niečo na slovenskom knižnom trhu? Vidíte nejaký nedostatok alebo naopak prebytok?   Na môj vkus je príliš veľa kníh, ktoré by ani nemuseli vyjsť. Aj keď nechcem, aby to vyznelo ako urážka smerom k autorom alebo vydavateľom, na trhu je veľa kvázi mladých a nových autorov, ktorí napíšu len jednu knihu, a tým sa to končí. Týždeň je okolo nich haló a potom sa už nepredávajú. Na trhu však chýbajú obrazové publikácie, encyklopédie. Problém vidím v tom, že dnes je už všetko na internete. A takisto chýba viac zaujímavých detských knižiek. V Anglicku je napríklad veľa pekných a rôznorodých kníh pre deti. Na Slovensku je to akoby v jednom štýle, aj keď pekne graficky spracované.   Ak ideme od najmenších, čo by mali deti podľa vás čítať ako prvé?   Určite leporelá. Na začiatku je dôležitá interakcia, nech vedia, že kniha je dobrodružstvo, zábava, a potom môžu pokračovať ľahšími knihami cez slovenskú klasiku, rozprávky, napríklad Dobšinského. Keď budú mať návyk na knihy už od malička, budú sa ich držať do konca života.   Vznikajú aj dilemy, čo dať deťom čítať v škole ako povinnú literatúru alebo čo by ich mohlo motivovať vôbec začať čítať.   Povinná literatúra by mala obsahovať staré slovenské diela. Tie tvoria povedomie o tom, kto sme a čím sme prešli. Ale, samozrejme, by tam mali byť aj súčasní autori, ktorí reflektujú súčasnosť. A čo by mali čítať stredoškoláci? Určite svetovú aj slovenskú prózu, či už Dominika Tatarku, alebo Petra Jaroša.   Mali by teda pedagógovia uprednostňovať skôr súčasnú alebo staršiu literatúru? Lebo predsa len, nie vždy je čas a priestor na obe.   Mali by byť vyvážené, aj keď to asi nie je jednoduché. A vybrané knižky by určite mali byť v nejakom kontexte, aby študenti pochopili autorský zámer a širšie súvislosti. Lebo čítať Jozefa Maka bola pre mňa dosť nuda. Úplne som s tým bojoval, aj keď doteraz neviem prečo. Možno to tak majú aj študenti, že čítajú niečo, čo ich nebaví, pretože nevidia širšie spoločenské alebo kultúrne pozadie, v ktorom dielo vznikalo. A to je škoda, lebo práve to vedie k jeho pochopeniu.   Ktorí slovenskí autori by podľa vás mohli konkurovať zahraničným?   Peter Krištúfek, Rudolf Sloboda, Pavel Vilikovský, Pavol Rankov a Monika Kompaníková.   Hovorí sa, že dnešní ľudia čítajú viac statusov na facebooku než kníh.   Takých je veľa. Ale našťastie je medzi nami aj dosť ľudí, ktorí siahnu radšej po knihe. Aj štatistiky hovoria, že počet čitateľov kníh priebežne klesá. I keď podľa objemu, čo vychádza a ako rastie trh, to vyzerá skôr naopak. Ale záleží aj na tom, čo ľudia čítajú.   Vraj ženy čítajú viac ako muži...   Áno, mám pocit, že aj u nás to tak je. Máme viac zákazníčok než zákazníkov.   Po akých knihách čitatelia v Christianii najviac siahajú?   Možno je to paradox, ale práve po kvalitnejšej prekladovej beletrii. Bestsellerové knihy nám až tak nejdú, tie ľudia nakupujú asi inde. U nás idú skôr knihy zo Slovartu, Inaque, Absyntu, Artfora, KK Bagalu či Premedie.   Ktorý je váš obľúbený autor?   V zásade ten, ktorého práve čítam. Mám rád bítnikov, aj keď sa ten vzťah mení, už som kritickejší. Ale aj po rokoch ma stále držia Ginsberg a Ferlinghetti, potom Timothy Snyder alebo Umberto Eco či  Ryszard Kapuściński.   Zmenila vám nejaká kniha, či už pozitívne, alebo negatívne, pohľad na svet?   Ešte v puberte básnická zbierka od Allena Ginsberga s názvom Vytie a pred pár rokmi to bola kniha od Jareda Diamonda Osudy lidských společností. To bolo výborné čítanie. Čitateľ sa dozvie veci, ktoré mu z dejín neboli vždy jasné. Je o geografii, klíme, veciach, ktoré určujú, akým smerom sa vydáva história. Ako napríklad, prečo Američania dokázali vyhladiť Indiánov alebo prečo Číňania nedoplávali do Európy. Objasní nám veci, ktoré sa možno javia ako marginálne, no tvoria celok. Alebo aj kniha od Roberta Musila – Muž bez vlastností, v ktorej je veľmi dobre zachytené obdobie rozpadu Rakúsko-Uhorska, ako sa štiepili hodnoty, v ktorých človek žil celý život.   Čiže vás najviac bavia historické knihy?   Áno. Aspoň posledných pár rokov radšej siaham po historických, faktografických veciach, absyntovkách. Beletria sa mi už zdá nudná. To je však o mne, a nie o nej.   Máte aj nejaký obľúbený citát?   Tak veľa kníh a tak málo času od Franka Zappu.   O knihomoľoch sa hovorí, že sú introvertní.   Som introvert od narodenia. Inú možnosť než knihy som ani nemal.   Ste teda jedináčik.  Nie, mám mladšieho brata, no aj tak som ťažký introvert. Snažím sa to prekonať, no nedá sa bojovať proti vlastnej prirodzenosti. Ale dal som sa na nakrúcanie Nedeľnej chvíľky Christianie (projekt sanakrúca každú nedeľudesať minút pred ôsmou vo výklade kníhkupectva s ľuďmi z Popradu, ktorí čítajú poéziu , pozn. red.).  Zo začiatku som bol nervózny, no teraz, po dvoch rokoch, je to už lepšie.   Nezamýšľate sa niekedy nad tým, že máte okolo seba toľko kníh, že by vám možno ani tri životy nestačili na to, aby ste ich všetky prečítali?   To mi neprekáža, veď knihy nestarnú a život je dlhý.   Akú knihu by ste odporučili čitateľom a čitateľkám?   V zajatí geografie od Tima Marshalla. Pretože odzrkadľuje to, čo sa deje vo svete, ako vznikajú konflikty medzi krajinami a prečo. Je to dôležité čítanie.


SME 25 ROKOVRok 1998: Keď Mečiar urobil národu službu

Ako Mečiar skončil

Služba národu

Osudná veta

Trojnásobný premiér najviac pomohol tým, že z funkcie napokon poslušne odišiel.

Nedá sa písať o roku 1998 na Slovensku a obísť porážku Vladimíra Mečiara. Ak sa dnes niekomu zdá, že debata o slovenskej politike je vo svojej podstate len dlhočizným súborom poznámok k Robertovi Ficovi, tak pred dvadsiatimi rokmi bola situácia ešte o jeden rád intenzívnejšia. Mečiar bol jednoducho všadeprítomný, debatovalo – hádalo – sa o ňom doma, v práci, na rodinných stretnutiach a výletoch, všade. Dodnes si pamätám, ako sme o ňom a blížiacich sa voľbách ako kvintáni debatovali v rade na obed na senickom gymnáziu. Dnes by to asi bolo absurdné, vtedy to bolo úplne bežné. Že sa Mečiarovi a HZDS nechce z vlády, bolo evidentné a pri kampani sa nehľadelo na žiadne pravidlá a zákony, tým menej na morálku. Slovensko zažilo najostrejšiu a asi aj najnákladnejšiu politickú kampaň, len za návštevy zahraničných celebrít, medzi ktorými nechýbala Claudia Schiffer, Gérard Depardieu či Paul Belmondo, zaplatili VSŽ 45 miliónov korún. Preto panovali vážne obavy, ako sa Mečiar zachová, keď mu to napokon nevyjde. Išlo mu totiž o všetko, prinajmenšom si to myslel. Okrem straty moci a s tým spojenými materiálnymi a spoločenskými výhodami mohol realisticky prísť aj o slobodu. Veď opozícia na čele s Mikulášom Dzurindom otvorene hovorila o špinavých paprčiach a nijako sa netajil, že Mečiarovi plánuje spočítať všetko od divokej privatizácie, cez zmarené referendum, únos prezidentovho syna až po vraždu Róberta Remiáša. Iste, dnes vieme, že Mečiar za nič uvedeného nepykal a dnes oddychuje ako neškodný dôchodca a občas blahosklonne poskytne rozhovor. Lenže vtedy to nevedel a o to viac možno oceniť, že keď vo voľbách utrpel Pyrrhovo víťazstvo, urobil Slovensku asi jedinú službu v celej svojej politickej kariére. Áno, mesiac sa tváril, že zostavuje vládu, ale keďže nemal s kým, napokon vyvesil bielu vlajku a vypratal Úrad vlády. Pre náš príbeh je príznačné, že trojnásobný premiér Slovensku najviac pomohol tým, že z funkcie napokon poslušne odišiel.


Za predĺženie mandátu Sísího sa vyslovilo takmer deväťdesiat percent voličov

Novelizácia predlžuje mandát prezidenta zo štyroch na šesť rokov.

KÁHIRA. Za novelizáciu ústavy, ktorá umožní predĺženie mandátu egyptského prezidenta Abdala Fattáha Sísího až do roku 2024, sa v referende konanom od 20. do 22. apríla vyslovilo 88,83 percenta voličov. Informovala o tom v utorok agentúra AFP s odvolaním sa na vyhlásenie ústrednej volebnej komisie. Novelizácia predlžuje mandát prezidenta zo štyroch na šesť rokov, ale zachováva limit dvoch funkčných období. Na základe daných opatrení bude Sísího súčasné volebné obdobie predĺžené do roku 2024 a následne mu bude umožnené uchádzať sa o ďalšie šesťročné funkčné obdobie, takže by hlavou štátu mohol zostať do roku 2030. Ústavné zmeny taktiež zahŕňajú ustanovenia, ktoré poskytnú armáde väčší vplyv v politickom živote, udelia Sísímu širšie právomoci v oblasti justície a rozšíria právomoci vojenských súdov zaoberať sa civilistami. Sísí ako šéf armády viedol v roku 2013 zvrhnutie demokraticky zvoleného egyptského prezidenta Muhammada Mursího, ktorému predchádzali masové protesty proti vládnutiu tohto islamistického politika. Sísí zvíťazil vo voľbách v roku 2014 a opätovne ho zvolili za hlavu štátu v marci 2018, keď podľa oficiálnych výsledkov získal viac než 97 percent hlasov.


Hamšík po rokoch opustil Neapol a prestúpil do Číny

Hamšík prestúpil

Čo ho čaká

Fotogaléria

Odkaz fanúšikom

Telefonát s Hapalom

NEAPOL. Kapitán talianskeho futbalového klubu SSC Neapol Marek Hamšík prestúpil do čínskeho klubu Ta-lien I-fang. Informovala o tom vo štvrtok agentúra AFP s odvolaním sa na právnika SSC Neapol Mattiu Grassaniho. Slovenský futbalista je hráčom Ta-lienu od stredy večera 20.30 h SEČ, uviedol Grassani pre taliansku rozhlasovú stanicu Radio Kiss Kiss. Hamšík, ktorý je v súčasnosti vo svojom rodisku Banskej Bystrici, pricestuje do Číny v piatok. "Či je to zbohom alebo dovidenia, je len na ňom. Dúfam, že ho budeme mať späť po konci sezóny v Číne, aby sme spravili poriadnu rozlúčku s fanúšikmi," povedal prezident Neapolu Aurelio De Laurentiis. Neapol minulý týždeň pozastavil prestup pre rozdielne predstavy o platbách za 31-ročného slovenského reprezentanta. Noviny Gazzetta Dello Sport v stredu informovali, že podľa opätovne prerokovanej transakcie sa prestupová suma 20 miliónov eur vyplatí v dvoch splátkach - päť miliónov hneď a ďalších 15 miliónov do roka. Hamšík prišiel do Neapola v júli 2007 z Brescie a hral tam dvanásť rokov. S 519 zápasmi a 121 gólmi je historický rekordér SSC a na konte má mnoho ďalších klubových prvenstiev. V národnom drese odohral 110 duelov a strelil 22 gólov.


Protesty v Hongkongu majú prvú obeť, muž spadol z lešenia

V Hongkongu pokračujú protesty proti návrhu zákon o extradícii.

HONGKONG. Jeden z demonštrantov v Hongkongu vo veku 35 rokov zomrel v sobotu večer po tom, čo spadol z lešenia, keď sa na budovu obchodného centra pokúšal pripevniť politický plagát. Informovala o tom agentúra DPA. Hovorkyňa polície pre DPA povedala, že muž s priezviskom Leung vyliezol na plošinu na budove luxusného obchodného centra Pacific Place približne o 21.00 h a chcel tam zavesiť plagát s nápisom "Milujte sa; nestrieľajte" a "Žiadna extradícia do Číny". Tento obchodný dom zohráva počas protestov dôležitú úlohu v tom, že sa nachádza v blízkosti vládnych budov a parlamentu, a protestujúci jeho priestory využívajú na odpočinok. Polícia i hasiči sa Leunga snažili presvedčiť, aby zliezol dolu - na zemi pripravili dokonca i veľký zoskokový matrac - muž sa však i napriek ich výzvam šplhal smerom nahor a potom spadol, uviedla polícia. Leung zomrel krátko po tom, ako ho previezli do nemocnice. Podľa polície malo ísť o samovraždu. Tento muž je prvou obeťou masových protestov, ktoré v Hongkongu podnietil sporný navrhovaný zákon o extradícii, ktorý by umožnil osoby podozrivé zo spáchania trestného činu vydávať do pevninskej Číny. Ako píše DPA, Leunga už v nedeľu oslavovali ako hrdinu; na miesto, kam dopadol, kládli ľudia kvety a rôzne odkazy. Napriek tomu, že Hongkong v sobotu schvaľovanie sporného zákona na neurčito odložil, organizátor protestov Občiansky front pre ľudské práva (CHRF) požaduje, aby bol zákon úplne stiahnutý. Protesty pokračujú aj v nedeľu a desaťtisíce Hongkončanov oblečených prevažne v čiernom zaplnili ulice mesta a stanice metra. Dav protestujúcich sa popoludní miestneho času vydal na pochod od parku Victoria smerom do centra mesta, kde sa nachádzajú vládne budovy. Protestujúci skandovali heslo "Odstúpiť", ktorým šéfku hongkonskej exekutívy Carrie Lamovú vyzývajú, aby sa vzdala svojej funkcie a ospravedlnila sa za násilný zákrok polície počas stredajšieho protestu. Demonštranti vyjadrujú svoju nespokojnosť s odložením zákona a požadujú jeho úplné stiahnutie.


Livia Klausová oficiálne končí ako česká veľvyslankyňa na Slovensku

Bratislava 30. apríla (TASR) - Livia Klausová v pondelok oficiálne ukončila svoje pôsobenie ako veľvyslankyňa ČR na Slovensku. TASR o tom informoval riaditeľ tlačového odboru Ministerstva zahraničných vecí a európskych záležitostí (MZVaEZ) SR Igor Skoček s tým, že meno jej nástupcu zatiaľ nie je známe. Ambasádu ČR po odchode Klausovej dočasne povedie Pavel Sladký, vedúci politického a obchodno-ekonomického oddelenia veľvyslanectva. Manželka bývalého prezidenta ČR Václava Klausa na českom veľvyslanectve v Bratislave pôsobila od decembra 2013. Klausová už pred časom zdôvodnila svoj koniec vo funkcii tým, že veľvyslanci ČR sú štandardne do cudziny vysielaní na štyri roky. Jej vyslanie na Slovensko presadzoval prezident ČR Miloš Zeman, ktorý sa kvôli tomu dostal do sporu s vtedajším šéfom českej diplomacie Karlom Schwarzenbergom, napísal server iDNES.cz. Veľvyslankyňou sa Klausová stala až neskôr - za pôsobenia úradníckej vlády Jiřího Rusnoka.


Slovenské centrum dizajnu rozbieha projekt s Rakúskom

V rámci projektu vznikne v našom centre nové výskumno-vývojové oddelenie.

BRATISLAVA. Dizajn a inovácie je najväčší tohtoročný projekt, na ktorom Slovenské centrum dizajnu prvýkrát spolupracuje s viedenským MAK - Múzeom úžitkového umenia a ďalšími partnerskými inštitúciami. V rámci cezhraničného programu Interreg V-A Slovenská republika - Rakúsko 2014 - 2020 získalo Slovenské centrum dizajnu na projekt takmer 1,5 milióna eur na dva roky. "Témami projektu sú zodpovednosť a možnosti riešenia aktuálnych problémov v spolupráci inštitúcií zo sféry dizajnu a kultúrnej politiky. V rámci neho vznikne v našom centre nové výskumno-vývojové oddelenie, ktoré bude pokračovať aj po skončení projektu," povedala na piatkovej tlačovej konferencii v bratislavskej galérii dizajnu Satelit riaditeľka Slovenského centra dizajnu Mária Rišková. Súčasťou projektu je vydanie viacjazyčnej publikácie o bratislavskej progresívnej škole umeleckých remesiel z obdobia rokov 1928 - 1939, medzinárodné sympózium o tejto škole a reforme umeleckého školstva, výstava Human by Design, dva nové softvéry, rôzne semináre a iné aktivity. Významnou dizajnérskou činnosťou je pokračovanie projektu výroby automobilu Tatra 603X Coupé, ktorý vychádza z historického výskumu dejín automobilového dizajnu na Slovensku. Návrh prvého slovenského kupé auta nakreslil v roku 1963 konštruktér závodu Tatra Bratislava Ján Cina. "Toto nadčasové auto nebolo realizované a naším snom je dotiahnuť to do konca. Pokračujeme v tvorivom procese jeho výroby. Vlani sme pripravili virtuálnu prehliadku jeho modelu v mierke 1:1, na ktorej sa zúčastnil teraz 80-ročný pán Cina žijúci v Kanade. Bol nadšený touto snahou a spolupracuje s nami. V septembri predstavíme pevný model auta v mierke 1:4," konštatoval vedúci Slovenského múzea dizajnu Maroš Schmidt. Slovenské centrum dizajnu pokračuje vo výstavných aktivitách vo svojej galérii Satelit aj v zahraničí, ako aj vo vydávaní časopisu Designum, ktorého 25. výročie oslavujú aj online platformou e-designum.sk. V plnej príprave je 16. ročník Národnej ceny za dizajn. Súťaž je tentoraz zameraná na produktový dizajn a do 24. apríla sa ešte možno do nej prihlásiť.


Odsedel si už dosť. Zeman vysvetľoval milosť pre Kajínka

Český prezident hovorí, že v Kajínkovom spise je mnoho divných vecí.

PRAHA. Český prezident Miloš Zeman odôvodnil udelenie milosti Jiřímu Kajínkovi pochybnosťami, ktoré podľa neho aj podľa niektorých odborníkov sprevádzali vyšetrovanie prípadu. Druhým dôvodom, prečo poslal na doživotie odsúdeného väzňa na slobodu po 23 rokoch, bol však fakt, že si odpykal už dostatočne dlhý čas. Prezident teda urobil akt spravodlivosti, napísal v piatok český spravodajský portál Novinky.cz. "Jedno nevylučuje druhé," povedal Zeman o svojich dôvodoch vo štvrtok večer v TV Barrandov. V samotnom rozhodnutí z utorka 23. mája svoje motívy pre udelenie milosti Kajínkovi nijako nekonkretizoval, čo mu umožňuje ústava. Podľa Zemana je v Kajínkovom spise mnoho "divných" vecí. Uviedol aj príklad - Kajínek si za mrežami odpykával dvojnásobnú nájomnú vraždu a pokus o tretiu, ale objednávateľ zločinu - hoci bol známy - sa pred súd nedostal a nebol ani trestne stíhaný. U českého prezidenta zavážili takisto posudky znalcov z posledných rokov, podľa ktorých názoru existuje možnosť Kajínkovej resocializácie.


Rakúšania hodnotia vývoj návštevnosti slovenských turistov pozitívne

Viac Slovákov chodí do Rakúska najmä v zime.

BRATISLAVA. Vývoj návštevnosti slovenských turistov v Rakúsku je od roku 2013 veľmi pozitívny. Letný cestovný ruch zaznamenal do konca roku 2018 nárast prenocovaní o 8,9 %. TASR o tom informovalo obchodné oddelenie rakúskeho veľvyslanectva v SR. Celkovo 60 % slovenských turistov prichádza do Rakúska v zime, zatiaľ čo v lete je to približne 40 %, priblížilo oddelenie s tým, že prenocovania v zimnej turistike do konca zimnej sezóny 2017/2018 sa zvýšili o 7 %. V roku 2018 prenocovalo podľa rakúskych štatistík v krajine 810.000 slovenských občanov s 240.000 príchodmi. Výsledkom je priemerná dĺžka pobytu 3,4 dňa. "V roku 2018 boli najobľúbenejšie destinácie pre slovenských turistov Salzburg (21,3 %), Tirolsko ( 20,4 %) a Štajersko (14,4 %). Zvyšuje sa aj počet slovenských výletných turistov v Rakúsku," dodalo. V oblasti výletnej turistiky a víkendových kúpeľných výletov sú veľmi obľúbené regióny susediace so Slovenskom, Burgenland a Dolné Rakúsko. "Štatisticky patria slovenskí hostia do mladšej cieľovej skupiny do 39 rokov, majú dobrý príjem a hľadajú vysoko kvalitné turistické ponuky. Letné alebo krátke dovolenky na bicykli v kombinácii s kultúrnymi výletmi sú pre túto mladú cieľovú skupinu, ako aj pre rodiny s deťmi, veľmi v trende," uviedlo obchodné oddelenie preferencie tejto cieľovej skupiny. V Rakúsku má rieka Dunaj, ako magnet cestovného ruchu, dôležitú úlohu. Osobitný význam v tejto súvislosti zohráva Wachau, miesto svetového dedičstva UNESCO. "Táto starobylá kultúrna krajina sa tiahne pozdĺž Dunaja medzi Melkom a Kremsom a zaujme svojimi skalnými útesmi, charakteristickými viničnými terasami, kláštormi, hradmi a mestami," priblížilo lokalitu. Od roku 2016 má Rakúsko vypracovaný koncept cestovného ruchu pre podunajskú oblasť, jeho projektovými partnermi sú spolkové krajiny Viedeň, Horné a Dolné Rakúsko aj rezort hospodárstva. Od roku 2005 spája Viedeň a Bratislavu lodná linka Twin City Liner. "Nielen viac rakúskych turistov prichádza do Bratislavy a naopak, ale aj zahraniční turisti, ktorí sú na dovolenke vo Viedni alebo v Bratislave, využívajú Twin City Liner na jednodňové výlety do iného hlavného mesta," uviedlo obchodné oddelenie. Rakúska strana organizuje napríklad každoročne workshop, počas ktorého prezentuje približne 15 turistických destinácií svoju ponuku slovenským cestovným kanceláriám. Podľa úradu Österreich Werbung má asi 30 slovenských cestovných kancelárií v ponuke pobyty v Rakúsku. Rakúsky stánok je tradičnou súčasťou medzinárodného veľtrhu cestovného ruchu Slovakiatour s renomovanými lokalitami, medzi ktoré patria Národný park Donau-Auen či Ausseerland - Salzkammergut.


Ropa zdražela pre obavy z narušenia dodávok cez Hormuzský prieliv

Ľahká americká ropa posilnila o 33 centov.

NEW YORK. Ceny ropy sa v piatok zvýšili pre obavy z možného narušenia dodávok. Britský minister zahraničia totiž povedal, že Irán zadržal dve lode v Hormuzskom prielive, jednu plaviacu sa pod britskou vlajkou a jednu pod libérijskou vlajkou. Stalo sa to dva dni po tom, ako USA uviedli, že v Hormuzskom prielive, ktorý je kľúčovou vodnou cestou pre prepravu ropy, zostrelili iránsky dron.Ľahká americká ropa posilnila o 33 centov čiže o 0,6 percenta a uzavrela na úrovni 55,63 USD za barel. Severomorská ropa Brent, ktorej cena sa považuje za medzinárodnú referenčnú cenu, zdražela o 54 centov čiže o 0,9 percenta na 62,47 USD za barel. Veľkoobchodná cena benzínu na americkom trhu stúpla o jeden cent na 1,84 USD za galón a vykurovací olej zdražel o tri centy na 1,89 USD za galón. Zlato však zlacnelo o jeden dolár na 1 425,10 USD za uncu a cena striebra stagnovala na úrovni 16,12 USD za uncu.


Tri zápasy, tri góly. Bakoš dostáva u účastníka KHL priestor v prvej formácii

BRATISLAVA. Slovenský hokejový útočník Martin Bakoš má pred sebou novú výzvu v Kontinentálnej hokejovej lige (KHL). Začiatkom leta sa dohodol na spolupráci s Admiralom Vladivostok a vo východoruskom klube dostáva v príprave priestor predovšetkým na krídle prvej formácie. Za dôveru sa trénerovi odplatil na tohtotýždňovom Memoriáli Zbyňka Kusého v Pardubiciach, kde v troch dueloch v novom drese trikrát skóroval a pridal k tomu aj dve asistencie. "Nezáleží na tom, kto dá góly. V jednom zápase sa to môže podariť mne, v ďalších mojim spoluhráčom. Všetci sme poctivo pracovali, ja som bol ten šťastnejší, kto skóroval, ale musím povedať, že na celom turnaji predvádzala naša formácia dobrú hru," povedal slovenský reprezentant pre klubový web Admiralu. Tímy KHL na podujatí v Pardubiciach nepotvrdili úlohu favoritov. Vladivostok prehral v základnej skupine s Košicami, Amur Chabarovsk dostal debakel 0:7 od českého Hradca Králové. Ruské kluby sa preto stretli v piatok iba v priamej konfrontácii o konečnú tretiu pozíciu, v ktorej Admiral prehral 3:4 po samostatných nájazdoch. "S každým zápasom sa cítime lepšie a lepšie, v tíme jeden druhého postupne spoznávame. Začína sa nám dariť využívať príležitosti, čo je s blížiacim sa začiatkom sezóny dobré zistenie," hovoril Bakoš, ktorý v predchádzajúcom ročníku hrával v AHL za Providence Bruins a v KHL za HK Soči. Dvadsaťdeväťročný slovenský krídelník nastupoval v minulosti v najkvalitnejšej európskej súťaži aj za Slovan Bratislava a čínsku Červenú hviezdu Kchun-lun. Súťažný debut v drese Vladivostoku by mal absolvovať 3. septembra, kedy Admiral vyzve Barys Nur-Sultan.


Policajtov obvinili z prevádzačstva

Organizovanú skupinu tvorili štyria policajti hraničnej kontroly, dvaja bývalí policajti a Ukrajinec.

BRATISLAVA. Vyšetrovateľ Policajného zboru obvinil sedem členov organizovanej skupiny zo zločinu prevádzačstva. Ide o jedného Ukrajinca, dvoch bývalých strážcov zákona a štyroch súčasných policajtov zaradených na oddelení hraničnej kontroly vo Vyšnom Nemeckom, ktorí navyše čelia aj obvineniu zo zneužívania právomoci verejného činiteľa. TASR informovala hovorkyňa Prezídia Policajného zboru Denisa Baloghová. "Podľa zistení polície organizovaná skupina mala po vzájomnej dohode umožňovať nelegálny prechod na územie Slovenskej republiky cez hraničný priechod Vyšné Nemecké. Doposiaľ vykonané vyšetrovanie preukázalo, že takýmto spôsobom prešlo na naše územie najmenej 275 nelegálnych migrantov pochádzajúcich najmä z Ruskej federácie," uviedla Baloghová. Za prechod jedného migranta mali obvinení inkasovať od dvesto do štyristo eur. Celkový zisk skupiny sa odhaduje najmenej na 110-tisíc eur. Občan Ukrajiny bol vzatý do vyšetrovacej väzby, ostatní obvinení sú stíhaní na slobode. Za trestný čin prevádzačstva hrozí trest odňatia slobody na sedem až desať rokov, za zneužívanie právomoci verejného činiteľa štyri až desať rokov. "Nadriadený policajtov už pripravuje podklady na spracovanie návrhu na ich prepustenie zo služobného pomeru," dodala Baloghová.


Slováci sa viac obávajú viac terorizmu než chudoby

Podľa Eurobarometra Slováci naďalej prejavujú len malý záujem o voľby do EP.

BRATISLAVA. Polovica Slovákov považuje členstvo v Európskej únii za dobrú vec. Slovensko tak zaostáva za európskym priemerom, ktorý predstavuje 57 percent. Vyplýva to z prieskumu Eurobarometer, ktorý sa uskutočnil v dňoch 23. septembra až 2. októbra na vzorke 1 084 Slovákov. Až 74 percent respondentov vyjadrilo presvedčenie, že krajina z členstva v EÚ profituje. Toto číslo je podľa europoslanca Ivana Štefanca (KDH) potvrdením, že Slováci vnímajú Úniu skôr ako ekonomický projekt. Slováci majú väčšiu obavu o bezpečnosť, ako je celoeurópsky priemer. Slováci očakávajú celoeurópske riešenie. Ako prínos Slováci pritom najviac oceňujú nové pracovné príležitosti a zvýšenie hospodárskeho rastu. Len 39 percent občanov Slovenska si myslí, že ich hlas v EÚ zaváži. Ako informovala hovorkyňa kancelárie Európskeho parlamentu (EP) na Slovensku Soňa Mellak, je to síce viac než minulý rok, ale stále značne pod priemerom EÚ, ktorý je 47 percent. Slováci podľa prieskumu vyjadrili najväčšie obavy z terorizmu a migrácie, a to aj napriek tomu, že Slovenska sa zatiaľ vo vyššej miere nedotkli. O svoju bezpečnosť sa Slováci boja viac než chudoby či nezamestnanosti. Na európskej úrovni tiež vedie terorizmus, nasledovaný nezamestnanosťou a chudobou. Slovenskí respondenti si myslia, že EP by sa mal prioritne venovať boju proti terorizmu (39 %) a boju s chudobou (38 %). „Slováci majú väčšiu obavu o bezpečnosť, ako je celoeurópsky priemer. Slováci očakávajú celoeurópske riešenie,“ komentoval výsledky Štefanec. Slováci naďalej prejavujú len malý záujem o voľby do EP, záujem voliť prejavilo 30 percent opýtaných. V rámci EÚ je Slovensko predposledné, za ním sa nachádza už len Česká republika. Pri posledných voľbách bola na Slovensku najnižšia účasť v eurovoľbách v rámci EÚ, dosiahla len niečo vyše 13 percent. Aj záujem o európske záležitosti zostáva na Slovensku nízky. Zaujíma sa o ne len 39 percent Slovákov. Europoslankyňu Moniku Smolkovú (Smer-SD) tieto výsledky neprekvapujú. „Výsledky sú realistické. Sú také, aké majú občania informácie o EÚ a jej inštitúciách,“ vyhlásila.


Kosovo chce vlastnú armádu, šéf NATO plán kritizuje

Stoltenberg vyzval kosovské úrady, aby boli v úzkom kontakte s Belehradom.

BRUSEL. Generálny tajomník Severoatlantickej aliancie Jens Stoltenberg vyjadril v stredu obavy v súvislosti s návrhom kosovského prezidenta Hashima Thaciho na pretransformovanie súčasných "bezpečnostných síl" Kosova do podoby armády. Šéf aliancie v správe pre médiá uviedol, že v stredu hovoril s kosovským prezidentom Hashimom Thacim, ako aj s premiérom Isom Mustafom, aby im tlmočil vážne obavy spojencov v NATO ohľadom najnovších návrhov na transformáciu Kosovských bezpečnostných síl (KSF) do podoby regulárnych ozbrojených síl bez toho, aby došlo k potrebným ústavným zmenám. "Dal som jasne najavo, že takéto jednostranné kroky sú neužitočné, a vyzval som kosovské úrady, aby boli v úzkom kontakte s Belehradom," uviedol Stoltenberg. NATO v posledných rokoch podporovala vývoj KSF ako profesionálneho a multietnického útvaru bezpečnostných síl. Štruktúra, mandát a poslanie KSF sú záležitosťou miestnych kosovských orgánov. Ak by sa však mandát KSF mal zmeniť do podoby armádnych síl, NATO bude musieť prehodnotiť mieru svojej angažovanosti v Kosove, najmä pokiaľ ide o budovanie svojich kapacít v tejto oblasti. Stoltenberg dodal, že ohľadom tejto záležitosti je v úzkom kontakte aj s predstaviteľmi Európskej únie.


Slovensko je v obchodnej výmene pre Čínu 4. najväčším partnerom v strednej a východnej Európe

Slovenská republika však nemá žiadneho rozhodujúceho čínskeho investora.

BRATISLAVA. Slovensko je pre Čínu z hľadiska obchodnej výmeny 4. najväčším partnerom v strednej a východnej Európe (SVE). Uviedol to v Bratislave na Slovensko-čínskom obchodnom fóre spojenom s obchodnými rokovaniami podnikateľov predseda organizácie Council for Promoting South-South Cooperation (CPSSC) Lu Xinhua, ktorý je zároveň vedúcim čínskej delegácie na Slovensku. Na podujatí sa zúčastnil aj predseda Slovenskej obchodnej a priemyselnej komory (SOPK) Peter Mihók. "Je však potenciál pre ďalší rozvoj," podčiarkol Lu Xinhua. Čína pre tento rozvoj podľa neho disponuje jednak rozsiahlym výrobným potenciálom, ako aj významnými devízovými rezervami. Podľa Mihóka zatiaľ necítiť významný investičný tlak čínskych investorov na Slovensku. "SR v regióne SVE patrí medzi tie, ktoré sú na konci záujmov čínskych firiem napriek tomu, že sa v rôznych oblastiach uskutočnili rôzne rokovania. Napriek tomu v SR nemáme žiadneho rozhodujúceho čínskeho investora," podotkol Mihók. Lu Xinhua poznamenal, že prekážkou pri zvyšovaní objemu investícií v SR je veľkosť populácie, veľkosť trhu. "Čína už totiž investovala a zakladala spoločnosti v ostatných krajinách EÚ. Tento faktor má negatívny vplyv na investície na Slovensku," povedal. "Ak by čínska spoločnosť na Slovensku založila nejakú fabriku a potrebovala by napríklad 10.000 pracovníkov, tak to by mohol byť problém," vysvetlil Lu Xinhua. Slovensko má však ako člen EÚ podľa čínskeho predstaviteľa priaznivé investičné prostredie, dobrú legislatívu a kvalitnú pracovnú silu. Ocenil zároveň, že zahraničný investor môže na Slovensku dostať od slovenskej vlády investičnú pomoc.